text:
Dopo di une prime manifestazion di proteste che si è tignude ai 30 di Mai denant dal comissariât di Bastia, par diviersis gnots si àn vût scuintris une vore violents tra zovins indipendentiscj e polizie pes stradis de citât cun cualchi ferît e diviers dams. Ai 31 di Mai doi dai zovins fermâts a son stâts acusâts di reâts di terorisim e puartâts in presons de France continentâl, intant che ducj chei altris a son stâts liberâts. Ta cheste suaze di tension la visite su la isule dal ministri francês dal interni, Manuel Valls, e à saborât ancjemò di plui i spirts cui moviments Corsica Libera e Sulidarità che a àn invidât il guvier di Parîs a meti fin ae repression e a scoltâ invezit lis rivendicazions democratichis che a rivin de Corsiche.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
07/06/13
Corsiche: tension alte dopo dal arest di zovins indipendentiscj
Dopo di une prime manifestazion di proteste che si è tignude ai 30 di Mai denant dal comissariât di Bastia, par diviersis gnots si àn vût scuintris une vore violents tra zovins indipendentiscj e polizie pes stradis de citât cun cualchi ferît e diviers dams. Ai 31 di Mai doi dai zovins fermâts a son stâts acusâts di reâts di terorisim e puartâts in presons de France continentâl, intant che ducj chei altris a son stâts liberâts. Ta cheste suaze di tension la visite su la isule dal ministri francês dal interni, Manuel Valls, e à saborât ancjemò di plui i spirts cui moviments Corsica Libera e Sulidarità che a àn invidât il guvier di Parîs a meti fin ae repression e a scoltâ invezit lis rivendicazions democratichis che a rivin de Corsiche.


c: text/html

text:
Prime vuere mondiâl
La prime vuere mondiâl (cognossude ancje come la grande vuere) e fo une vuere che si davuelzè principalmentri in Europe tra il 1914 e il 1918, provocant milions di muarts e cambiaments grandonons pe situazion politiche mondiâl.
Lis fuarcis aleadis (Ream Unît, France, Russie e plui tart Italie e Stâts Unîts di Americhe) e sconfizerin lis potencis centrâls (Austrie-Ongjarie, Gjermanie, Bulgarie e Imperi Otoman).
Gran part dai combatiments de Prime Vuere Mondiâl a forin sul Front Ocidentâl, jenfri di un sisteme di fortificazions e trinceis che a lavin dal mâr dal Nord fintremai i confins de Svuizare. Chest sisteme in scjale plui piçule e fo aplicât ancje sul front talian, mancul intal front orientâl, dulà che i spazis a jerin plui grancj, cun planis e pocjis feradis. Altris combatiments a si davuelzerin sul mâr e sot di lui, e ancje, pe prime volte te storie, par aiar. Plui di nûf milions di soldâts a muririn insieme cun tancj altris civîi.
La vuere e causà la disintegrazion di cuatri imperis: chel Asburgjic, chel todesc, chel rus e chel otoman. La Gjermanie e pierdè ducj lis colonis, e a nasserin gnûfs stâts come la Cecoslovachie e la Jugoslavie, e altris a forin tornâts a creâ (Polonie).
La grande vuere e fo une roture decisive cul vieri ordin dal mont, vignût fûr da lis vueris napoleonichis e che al jere stât un pôc modificât des rivoluzions nazionalistic de metât dal XIX secul.
Il motîf scatenant de vuere e fo la coparie dal Arciduche d'Austrie Francesc Ferdinant a Sarajevo, in Bosgne, ai 28 di Jugn 1914 di bande di un iredentist serp, Gavrilo Princip.
Tabele dai contignûts
Lis causis[cambie | modifiche il codiç]
La grande vuere in Friûl[cambie | modifiche il codiç]
La grande vuere in Friûl e à vût un rûl une vore impuartant; sedi parcè che propite te nestre tiere a combaterin talians di une bande e austro-ongjarês di chê altre, sedi parcè chè di fat dome cun la fin dal conflit la piçule patrie e tornà a jessi unide sot il Rean di Italie.
Cul començament de vuere, il 24 di Mai dal 1915 Udin e deventà la sede dal comant suprem dal esercit talian
Cronologie[cambie | modifiche il codiç]
- 24 di Mai Sul Colovrat, dongje Drencje al mûr il prin soldât italian de vuere; al jere un furlan di Udin, Riccardo di Giusto dall'8° reziment alpins
- 6 di Avost: al mûr in bataie Enrico Toti, militâr talian
- 9 di Avost cun la seste batae dal Lusinç i talians daspò 13 mês a cjapin Gurize; e je la prime grande vitorie dal nestri esercit
- Otubar-Novembar Par vie de rote di Cjaurêt dut il Friûl al ven ocupât dai austri-todescs
La grande vuere in Italie[cambie | modifiche il codiç]
La Italie e jentrà in vuere insieme cun i Aleâts cuintri da l'Austrie-Ongjarie ai 24 di Mai dal 1915 par liberâ lis citâts talianis di Trent, Triest e la Vignesie Julie che ancjemò a jerin sot da l'Austrie-Ongjarie, ma che a jerin dal pont di viste lenghistic, storic e culturâl leadis al Italie; un altri fin al jere chel di espandi l'imperialisim talian su dut il Mediterani tacant dal Adriatic e dai Balcans. La vuere e terminà par l'Italie ai 4 di Novembar Italie 1918, Une dì prime Triest e fo tornade a unî a la Maripatrie. Daspò di cheste vuere il Friûl orientâl che fin ta chel moment a si cjatave "Di là dal Clap", al fo riunît al Friûl udinês.

robotstxt: allowed

filter: keep


text:
Passe
cuarante ONG de Macedonie, a partî de sezion locâl dal Comitât
Helsinki pai dirits umans, a àn cjapât une posizion unitarie
cuintri dal plan presentât dal prin ministri Nikola Gruevski par
tignî un censiment etnic prime des elezions anticipadis che si
tignaran intal Avrîl dal 2016. Subissât dai scandui, Gruevski al à
vût di acetâ che si torni a votâ in curt e che si riformi la leç
e lis listis eletorâls par evitâ gnûfs suspiets di imbrois. Ta
cheste clime di tension politiche un censiment etnic al riscje di
butâ benzine sul fûc massime se si calcole che i risultâts dal
censiment dal 2011 a vevin vût di jessi anulâts par vie des acusis
incrosadis di vê alterât i dâts, cui partîts de minorance
albanese che a vevin acusât la maiorance di vê calât il numar dai
membris di cheste comunitât e i partîts macedons che a acusavin i
albanês di vê falsificât a lôr vantaç i dâts cjapâts sù intai
comuns là che a vevin la maiorance. Ancje i membris de comission
eletorâl che e veve lavorât su chel censiment a visin dai pericui
che une gnove consultazion fate di presse e podarès puartâ e a
invidin a concuardâ cu lis istituzions europeanis la planificazion e
il davuelziment dal prossim censiment. Par intant, duncje, i ultins
dâts ricognossûts a restin chei dal 2002 cuant che il 64% de
popolazion al risultave slâf macedon, il 25% albanês e il rest al
jere formât di rom, turcs, serps e altris minorancis.
Font:
Balkan Insight,
05/08/15


text:
Ai
9 di Avost e cole la Zornade internazionâl dai popui natîfs
proclamade de ONU che, dal 1994 incà, e je ocasion par meti in
evidence lis rivendicazions di chestis comunitâts in temis tant che
il rispiet dai dirits umans, la salût, la educazion e l’ambient.
Si calcole che, a nivel mondiâl, a sedin sù par jù 370 milions lis
personis che a partegnin a comunitâts ricognossudis tant che popui
natîfs, di chestis passe 300 mil a vivin inte regjon di Barents.
Propit inta cheste aree si son tignudis lis dôs iniziativis
principâls a nivel european par celebrâ la Zornade dai popui
natîfs, dutis dôs inmaneadis di organizazions sami. A Karasjok,
intal Nord de Norvegje, in plui dai sami l’apontament al à clamât
dongje ancje delegâts rivâts de Groenlande e de comunitât newari
dal Nepal. A Teriberka, intal Nord Ovest de Federazion Russe, si son
invezit dâts adun rapresentants di dutis lis comunitâts sami de
regjon di Barents.
Font:
Barents Observer,
12/08/15


text:
Daspó un mês di avrîl cjâlt e une estât plene di ploe, il somelier
di siervizi Damien Gateau nus dîs che il Beaujoulais nouveau 2007 al plasevul, lizêr, e cun cualchi note di fraule.
A partî di un vin che nissun nol comprave parcé che masse garp e dûr, I francês a son rivâts a creâ un aveniment planetari ogni ant pe tiarce setemane di Novembar. Cussí e scomencin in Gjapon e a finissin di fâ lis degustazions in Americhe. Risultât: 50 milions di butilis di un vinat liquidât in cualchi setemane in duç i ristorants, bars e negozis ch'a vuelin zujâ chest zùc..
Cumó che Sarkozy al é lât in Americhe a lecâ i cûi daspó che il lôr vin al si vendeve mancul che 'l talian forsit en vendaran ancje di plui. Al sarès ore di fâ compagn cul Clinto e duç chei vins sbreghe bugjiei ch'o vin di ca e di là. Invesit chel bon lu tignin par nô:-)


text:
Il
referendum pe indipendence de Scozie si tignarà ai 18 di Setembar
dal 2014. La gnove e je stade comunicade dal prin ministri scozês
Alex Salmond e cumò e varà di jessi ratificade dal Parlament: un
passaç che però nol varès di dâ nissune sorprese dal moment al è
propit il SNP, o sei il prin promotôr dal referendum, a vê la
maiorance. Ta chê zornade i citadins scozês, pe prime volte ancje
chei di 16 e di 17 agns, a saran clamâts a rispuindi cuntun sì o
cuntun no ae domande: “La Scozie aie di deventâ un paîs
indipendent?”
Font:
BBC, 21/03/13


text:
Intun paîs là che lis tensions etnichis a son une vore altis, la campagne eletorâl pes aministrativis e je stade segnade di un scuintri cetant dûr tra i partîts macedons di maiorance e oposizion, fûr che tai comuns di Kičevo e Struga / Strugë là che la popolazion macedone e albanese e je avonde ecuilibrade e là che lis aleancis a son stadis metudis adun daûr di un criteri etnic. Cussì a Struga la aleance tra Partît Democratic pe Unitât Nazionâl Macedone e socialdemocratics e à puartât la vitorie al front macedon, intant che a Kičevo e à vinçût la aleance tra lis formazions albanesis. Sul front des minorancis nazionâls a son po di segnalâ il sucès dal Partît Democratic dai Turcs intun comun e de Aleance Rom intun altri.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
28/03/13
Macedonie: blocs etnics cence precedents pes aministrativis
Intun paîs là che lis tensions etnichis a son une vore altis, la campagne eletorâl pes aministrativis e je stade segnade di un scuintri cetant dûr tra i partîts macedons di maiorance e oposizion, fûr che tai comuns di Kičevo e Struga / Strugë là che la popolazion macedone e albanese e je avonde ecuilibrade e là che lis aleancis a son stadis metudis adun daûr di un criteri etnic. Cussì a Struga la aleance tra Partît Democratic pe Unitât Nazionâl Macedone e socialdemocratics e à puartât la vitorie al front macedon, intant che a Kičevo e à vinçût la aleance tra lis formazions albanesis. Sul front des minorancis nazionâls a son po di segnalâ il sucès dal Partît Democratic dai Turcs intun comun e de Aleance Rom intun altri.


text:
A jerin sù
par jù 550 lis paradis inmaneadis ai 12 di Lui ator pe Irlande dal
Nord des diviersis lozis dal Ordin di Orange par celebrâ la vitorie
dal 1690 su la Bóinne / Boyne che, massime dal pont di viste
simbolic, e veve segnât la supremazie britaniche protestante in
Irlande. Cundut dal caratar setari di chestis marcjadis, te plui part
dai câs no si àn vûts incidents. Situazion diferente invezit a
Béal Feirste / Belfast là che la comission pes paradis e veve
decidût di scurtâ une des marcjadis in program par evitâ che e
passàs pal cuartîr a maiorance nazionaliste irlandese di Ard Eoin /
Ardoyne. Une decision che e veve cjatât la poie de comunitât
nazionaliste, ma e veve jevât critichis de bande dai politics
unioniscj e dal Ordin di Orange che al veve invidât i siei membris a
protestâ. Magari cussì no, lis protestis a son deventadis dal
moment violentis cun scuintris tra polizie e militants unioniscj che
a son lâts indenant par diviersis gnots. Intes violencis a son
restâts ferîts plui di setante poliziots e ancje un deputât
unionist (Nigel Dodds dal DUP).
Font:
BBC, 12-14/07/13


text:
No je une
estension leade ae identitât linguistiche e nazionâl, come tal câs
dal .cat (Catalogne), dal .eus (Paîs Basc) o dal .bzh (Bretagne), ma
chel istès e rapresente il ricognossiment di une realtât cuntune sô
identitât specifiche. Si fevele dal domini .corsica ricognossût dal
ICANN, l’organisim internazionâl che al regole e al controle i lis
estensions su internet. A puartâ indenant il percors par otignî
chest ricognossiment e je stade la Coletivitât Teritoriâl de
Corsiche che e ponte cussì a incressi la visibilitât e la
specificitât de isule ancje su la rêt.
Font:
Alta Frequenza, 10/07/13


text:
Ai
29 di Novembar la presidente de Regjon Friûl – Vignesie Julie e à
sotscrit il decret che al fisse i ents gjestôrs e concessionaris di
servizis publics che, su la fonde de leç statâl pai slovens, a son
clamâts a doprâ la lenghe slovene tes tabelis e te toponomastiche
che a metin fûr intes areis là che e vîf la minorance. La liste e
je stade proponude dal Comitât istituzionâl paritetic pai problemis
de minorance slovene. Tal specific si trate di societâts che a
operin intal cjamp de viabilitât e dai traspuarts tant che Anas,
Autovie Venete, Autostrade per l'Italia, FVG Strade, Trieste
Trasporti, SAF di Udin, APT di Gurize, RFI-Rete ferroviaria italiana,
Trenitalia, Aeropuart dal Friûl - VJ, in plui di Poste Italiane e
RAI. Il decret al previôt une metude in vore graduâl de misure, ma
e invide a inviâ daurman chest percors.
Font:
ARC - RAFVJ, 30/11/13


text:
Cuatri stagjons dal an
Lis cuatri contis principâls, cu lis dôs plui curtis metudis dongje, si pein a lis stagjons dal an, propit par segnâ trop che une volte a fossin un fatôr di fonde de vite, che e veve di adatâsi a lôr, cuant che vuê al è juste il contrari, jessint che al è l'om a someti lis stagjons cun tecnologjiis devastantis. De Introduzion di Giuseppe MariuzI quattro racconti principali, unitamente a due più brevi, si legano proprio alle stagioni, a dimostrare proprio come una volta fossero queste a determinare i ritmi della vita che a loro dovevano adattarsi, anziché il contrario, come avviene oggi dove l'uomo si adopra per controllare le stagioni attraverso tecnologie devastanti. Da Introduzione di Giuseppe Mariuz


text:
Un puestut par fevelâ de mê grande passion di simpri, la archeologjie, ma no dome...
lunedì 26 maggio 2008
Sgjâfs in Friûl
La Societât Furlane di Archeologjie e a presentât lis campagnis di sgjâf atuadis cheste Istât, dulà che si pues partecipâ come volontaris par vivi la esperience di archeolics. I sîts a son une vore interessants e diviers: Paestum, Cjastelîr di Gradiscje, Atimis (cjistiel superiôr e Sant Zorç) e Verzegnis (Cuel Mazéit). Us met achì il link cui programs.
sabato 24 maggio 2008
...
Tra sagre, lavôr e apontaments no ai timp par curâ il gno blog in chei dîs a chi…
O speri di podê polsâ almancul lunis…
martedì 20 maggio 2008
Fieste a Vissandon!
sabato 17 maggio 2008
A dute culture!!
venerdì 16 maggio 2008
Setemane aquileiese
giovedì 15 maggio 2008
I sîts protostorics in Friûl
Tal prin coment us met dut il comunicât.
Te foto il sgjâf de Universitât dal Friûl tal cjastelîr di Grediscje di Sedean
martedì 13 maggio 2008
1000!
venerdì 9 maggio 2008
L'om preistoric in Friûl
Prins abitants in Friûl: ultimis scuviertis
Dott. Andrea Pessina
Codroip, 9 di Mai 2008
I prins pas dal om tai nestris teritoris a son avignûts tal Paleolitic Inferiôr, o ben tor i 450.000 agns indaûr. La prime robe di tignî a mens e je che l’om moderni al è rivât in Europe traviers la penisule balcaniche e che duncje la nestre regjon e je stade un pont di pasaç viers chê taliane; al è partant inevitabil rinvignî olmis di chês popolazions che si spostavin ben planc cirint puescj simpri gnûfs e di ben stâ. Il sît plui impuartant che o vin in regjon dilunc chest periodi di glaciazions (di fat e jere a pene finide la glaciazion Wörm) al è chel di Visogliano, dongje Triest, che al à tornât rescj umans dal om di Hildelberg (in particolâr cualchi dint e une mandibule); si tratin dai rescj plui antics in Italie. Chest ripâr al testemonee ancje une impuartante industrie litiche, durade almancul 100.000 agns. Ma chest al è ancje il periodi dal om di Neanderthal (caraterizât soredut da l’ûs di sepolturis, duncje cu la presince di une cualchi forme di religjositât); in Trentin e in Venit al è testemoneât fint a 1.300 metris di cuote. Chi in Friûl lis sôs olmis a son miôr documentadis in grotis o ripârs come intal Cjars: inte Grotta Pocala, indagade za tai agns Trente, a Divje Babe (Slovenie) dulà che a son stâts cjatâts femurs cun busis, forsit doprâts a mût di flaut,o ancjemò a Krapina (Croazie) dulà che il Neanderthal al praticave la scuoiadure di animâi. Ma il sît forsit plui impuartant e je la Caverne dai Ors a San Dorligo della Valle, che par milenis e je restade sigjilade di une frane: chest al à permetût di conservâ numerôs rescj di ors des cavernis, animâl considerât une vore impuartant in chê ete e chi forsit al vignive praticât une sorte di cult dal ors. In Venit impuartant al è il sît di Fumane, cun rescj ben conservâts e cun cetancj claps piturâts; intun adiriture si rive a cognossi une figure umane cuntun cjapiel (forsit la imagjine di un siaman). Par tornâ in Friûl e ai sîts dal Paleolitic Inferiôr vegnin segnalâts ancje chel di Busa della Villotta a Plan dal Cjaval, chel di Biarç (Vals dal Nadison) dulà che si son ben conservadis lis faunis che comprendin un grum di rescj di pes, inte zone colinâr, dongje il lâc di Ruvigne e ancje inte Basse dongje Muçane. Sui monts o cjatin sît di cjaçadôrs comprendûts tra i 8000 e i 5000 agns indaûr come inte conche di Sauris, Casera Festòns, Casera Jeluz, Pramuel; in chescj puescj a rivavin probabilmentri grups de Austrie, stant che l’aces di chê bande al jere plui agjil, e che a bivacavin culì par dopo tornâ a partî pe cjaçe viers zonis cun clime plui bon.
martedì 6 maggio 2008
Apontaments
Ai 16 di Mai, simpri aes 20.45, incuintri cul dr. Ludovico Rebaudo (gno prof. di archeologjie classiche!) sul teme: “Evoluzion de art de sculture in ete classiche in Friûl”.


text:
Un puestut par fevelâ de mê grande passion di simpri, la archeologjie, ma no dome...
lunedì 14 giugno 2010
Mandiiiiiiiiiiiiiiii, o fâs un salt a cjatâ Minù
venerdì 11 giugno 2010
Aghe di Poç
Chest grup al è nassût tal 1981 daûr de volontât di riscuvierzi la culture e la identitât daspò de tragjedie dal taramot. Cjapant come spont il poç di aghe che ancjemò si cjate te place dal paîs, e che forsit al à dât il non al centri abitât in ete romane, chest grup di ricercje al à volût tornâ a studiâ i percors storics che a àn caraterizât chest teritori. Cussì si son disvilupâts diviers setôrs: la riscuvierte de archeologjie preistoriche, lis tradizions dal passât fint a rivâ a la storie de Grande Vuere, che e à viodût il paîs di Puçui protagonist te omonime bataie tal Otubar dal 1917.
Tal sît si cjatin tantis notiziis interessantis su la storie dal paîs, su lis associazions dal teritori e lis robis di podê lâ a visitâ (o ricuardi il centri visitis storic archeologjc di Samardencje, dongje dal cetant impuartant sît dal Neolitic, un dai plui grancj de Europe).
Insome, un comun, chel di Puçui, di scuvierzi e di visitâ!


text:
lunes, 27 de abril de 2009
Il frico
Il frico al è cence dubis e pardabon il vêr plat furlan, si po cjatâlu nome di formadi ( ma di plui cualitâts ) cu lis patatis e la cevole, fintremai cui miluçs, al è un plat tipic des monts furlanis, e ogni paîs al à la sô version.
--
Ingredients :
- 400g. di patatis,
- 200g. di formadi latarie (o fontine) e parmesan,
- Un fîl di vueli di ulive vergjin.
Preparazion
Speladis lis patatis si lis taie a fetutis une vore finis, si fasin rustì intune fersorie cuntun fîl di vueli, cuant che a son rustidis si zonte aghe cuasi fin a taponâlis dal dut, messedant ogni tant e zontant aghe se al covente. Lis patatis a àn di disfâsi fruçantlis, (i volarà une orute)
Intratant si prepare il formadi taiantlu a dadui e cuant che lis patatis a son cuetis si lu zonte ae preparazion. Si messede cuntune sedon di len fintant che nol si disfe. Spacant la fersorie par no lassâlu tacâ sul font.
Daspò di un cuart di ore di sigûr al sarà ben rustît de bande sot, si à di voltâlu sot sore
(tant che la fertaie). Si va indenant a cuei di che altre bande par altris dîs minuts simpri spacotant la fersorie.
---
Frico cu la cevole :
Si doprin diviers gjenars di formadi e strissulis di formadi fresc, dal tip (fontine). Cun tun fîl di vueli te fersorie si dislidi la cevole, cuant che tache a rosolâ, si butin dentri 3 o 4 patatis taiadis finis, e si fasin cuei. Daspò si zonte il formadi a tocuts piçui cuntun piçut di sal ( za che il formadi al è saurît di par se ) si messede fintremai che si lu viôt brustulît.
---
Cheste ricete e va pai furlans dissendents che a vivin fûr de Patrie, chei che a vivin in Friûl, di sigûr a àn lis lôr ricetis.
---
Chest al è un plat unevore preseât. In Argjentine si lu po mangjâlu in cualchi riunion gastronomiche de coletivitât. Di solit si lu mangje cjaldut apene fat.
---
martes, 21 de abril de 2009
In Memoriam
Se tu vens ca su ta cretis,
al è un cjamp plen di stelutis,
il mio spirt ator al svole,
jo e la stele sin cun te.
Ferruccio Silvestro Edonti (Artigne) nus a lassats.
--------------------------------
Cuant che un amì al va vie
al reste un spazi vueit,
Che no si lu po colmâ
cul rivà di un gnûf amì.
Al reste un stiç impiât.
Une stele si je pierdude.
Si fermin lis stradis.
E tache l'anime a vibrà
di sgrisui e di frêt.
Che vûl cul timp colmâ
la tedie di vivi.
Za no tornin a zermoiâ
i rams pleâts dal vint.
-----------------------
Cuando un amigo se va
queda un espacio vacio,
Que no lo puede llenar
la llegada de otro amigo.
---
Al à cjantât par une cuarantene di agns come tenôr secont, cul Cuartet Vocâl Armonie.
Al dîs il " Seghizzi ", compiladôr des ( gotis di rosade ).
" Se mai a rive l'ore che a sunin l'ultin bot, che zornin chei parsore, nô scoltarin di sot ".
O lin la o lin la leile, simpri legris...mai passion.
---
I viers sore nomenâts a son di Alberto Cortez, de sô cjançon “cuando un amigo se va”.
A son stâts tradots al Idiome furlan.
---
martes, 14 de abril de 2009
La fieste de Patrie dal Friûl.
Ai 3 di Avrîl dal an 1077, Indri (Rico IV), Imperadôr dal Sacri Imperi Roman Gjermanic, al nomine Patriarcje di Aquilee a Sigeardo di Belstein, clamât Siart, cui titui di: Princip Feudâl, Duche dal Friûl e Marchês di Istrie, dant cussì nassite al Stât Patriarcjâl di Aquilee, ancje cognossût come
la Patrie dal Friûl .
Cun chest segn si met adun une unitât teritoriâl, etniche e culturâl, costituide e consolidade daspò di un lunc percors storic.
La capitâl, Aquilee, fondade dai romans tal 181 p.d.c., e je stade une des grandis citâts dal Imperi Roman.
Di impuartance strategjiche e comerciâl pes ativitâts agriculis artesanâls, i soi prodots a jerin famôs in dut l’Imperi.
Te epoche dal Imperadôr August, Aquilee e je stade une grande metropoli e capitâl de Decime Regjon Italiche.
Tornânt ai 3 di Avrîl dal 1077, ancjemò vuê e rapresente un moment significatîf pes comunitâts furlanis, che le ricuardin, in Friûl come ator pal mont, dulà che si cjatin i tancj fogolârs furlans, celebrant chest an un gnûf aniversari de fondazion de “Patrie dal Friûl “.
Il Patriarcjât al rive ae so fin tal an 1421, cuant che il teritori furlan al à sufiert une invasion dai Venezians, restant cussì sot
la Sovranitât de Serenissime.
---
martes, 7 de abril de 2009
Buine pasche
---
Cun domenie ulive si jentre te setemane sante, la glesie dì par dì e à i siei rituâi e cerimoniis variis, tant par di, in chei timps si podeve viodi dai fruts zìrâ pai borcs cu lis scraçulis, par visà l'ore des funzions. E intune funzion sot sere e a une segnâl dal Vicjari pre Luîs Costantin e cun dute la fuarce che o vevin tai braçs, o fasevin zirà la scraçule, magari plui dal timp che nus jere permetût.
---
Une vore sintude e je ancje la procession dal vinars sant. E la sabide al prin bot de cjampane, dopo il cidinôr dal vinars sant, me none Marie Sperance ( requiem ), nus mandave a che si bagnassin la muse cu l'aghe frescje e cence suiâle, a disevin che al jere un segn di purificazion. E finalmentri sul tart de sabide sante, il scampanotâ des cjampanis dal "Glorie”, che nus anunziavin la resurezion di Jesù Crist,---
Domenie tal dopomisdì si leve a " butà l'ûf ": a jerin ûfs dûrs, bulîts cun lis scussis de cevole che pituravin il scus, o vevin ancje dai narançs, si faseve a gare cui che al tirave plui adalt, cuant che l'ûf al colave in tiere si rompeve e si lu mangjave, nol mancjave il salam, il formadi e altris pitancis. E jere une scampagnade tai prâts, si leve cun dute la famee tal " pradulin ", une culine dongje cjase, un altri puest al jere tai
" cuei di barêt".
Tal doman lunis che pûr al jere festîf, si lu clamave " Pascute dal agnul ", si tornave di gnûf, cheste volte o levin nome i fruts cul nono ( Tite Milanês ), il rest de famee a restavin a cjase. Cusì e finive in " Glorie " la setemane sante. Une des usancis plui popolâr e je chê di regalâsi dai ûfs di pasche,
---
La fieste de Pasche Cristiane e je la memoreazion de resurezion di Crist.
---
Buine pasche a ducj.
---
Suscribirse a: Entradas (Atom)


text:
Rom: la OSCE e denuncie la situazion in Italie
L’Ufici pes istituzions democratichis e i dirits umans de OSCE al è intervignût in maniere uficiâl par manifestâ la sô preocupazion par chel che al è daûr a sucedi intal stât talian cuintri de popolazion rom. La denuncie no si riferìs dome ai atacs cuintri dai cjamps rom, massime te zone di Napoli, ma ancje aes declarazions des autoritâts talianis che invezit di impegnâsi par impedî chescj episodis di violence a butin inmò plui benzine sul fûc. “Nol pues jessi spazi intune societât democratiche par stereotips raziâi e par incitazions al odi e ae violence” al à dite il diretôr dal Ufici, Christian Strohal. Il stât talian al è za stât riclamât plui voltis des autoritâts europeanis pe sô politiche su rom e sinti.
Font: OSCE, 16/05/08


text:
Un puestut par fevelâ de mê grande passion di simpri, la archeologjie, ma no dome...
mercoledì 27 gennaio 2010
Mostre di...pês!
sabato 23 gennaio 2010
Il Cjistiel di Ruvigne
Une visite che us consei pardabon di fâ!
sabato 16 gennaio 2010
Pai amîs furlans intal forest!
Ve ca il link!
P.S. Grazie a Daniele pe segnalazion =)
mercoledì 6 gennaio 2010
Tombis medievâls
Si vierç ben l'an, o miôr, si è sierât ben il 2009, stant che une grande scuvierte e je stade fate propi la vilie di Nadâl a San Canzian dal Lusinç, sot de glesie di San Proto (inte foto). A son vignûts fûr di fat 2 scheletris, un di om e un di femine, datâts a la ete basse medievâl (la glesie di fat e je stade fate sù intal secul XV), periodi no masse siôr di scuviertis pal Friûl, che e rint inmò plui impuartante la scuvierte di San Canzian. Us met il link par lei par intîr la gnove.
lunedì 4 gennaio 2010
Bon...gnûf principi!
Cence dâus tantis spiegazions us dîs dome che il gno blog mi è mancjât pardabon, la voie di scrivi, di informâmi, di condividi cun altris lis mês esperiencis e lis mês opinions mi àn sburtât a tornâ a cjapâ in man cheste mê "creature". No par ultim in tiermins di impuartance mi à fate ancje rifleti ce che Andrea mi veve scrit intal ultin post prime di sierâ, o ben che dut ce che al è di furlan al è un pecjât che al sieri e alore...BENTORNâTS A DUCJ!!! =D


text:
sabato 30 aprile 2011
Contecurte in Ostarie: il librut digjitâl
Un piçul post fûr de solite programazion par saludâ e ringraciâ ducj chei che a son passâts îr di sere a Basilian, in Ostarie, a sintî lis nestris contis di ogni sorte.
La serade e je lade une vore ben, o crodìn, e o vin vût un public numerôs e une vore atent e interessât.
Un ringraciament particolâr ancje al Comun di Basilian - che o vin ancje doprât come personaç inte Jentrade - a Cinzia e a Eva e a chei de tratorie "Cuochi per voi" e al nestri Famei, Checo Tam, che ancje se al steve pôc ben al à ufiert une "performance" degne di un atôr dai plui bulos.
Par cui che si è pierdût la serade o magari la voie di gustâsi lis contiscuntune leture plui cuiete, o vin pene metût inte sezion "Events e leturis" il librut scjamabil in pdf, che no dome al conten la selezion des contis letis nosere, ma ancje la Jentrade scrite pe ocasion.
Lu podês scjamâ fracant achì.
Etichetis: Events e Leturis, Famei, Ostîr
venerdì 29 aprile 2011
CATINE, IL MUS E LA STRIE
E jere une volte une strie che si clamave Melanie e e veve un mus cu lis alis che al cjantave.
Melanie e jere pelose, bavose, il muscli jenfri i dêts e brute di no podê cjalâ.
E viveve intun cjôt a Buri e ducj che i dal paîs a vevin pôre di jê. A scugnivin bussâle e puartâi cjâr, vin, formadi, verduris e ogni tant parfin un frut.
Tante int e veve provât a copâle ma ogni volte il mus ju fermave cjantant:
«Tu che âs platât il curtis
No tu larâs vie cui toi pîts»
al cjantave... e ancjemò:
«Tu che tu âs puartât il forcjon
tu larâs vie cuntune maledizion»
Melanie cuant che sintive cjantâ cussì, e tramudave l'om intune carote e la deve al mus.
Tal paîs e jere une zovine, puare, sfortunade, di non Catine. E veve i cjavei ros e ducj la clamavin “pêl di carote”. Jê e lavorave intune stale e cuant che e netave e cjantave.
Une dì chei di Buri a mandin Catine da la strie. Jê e cjape sù la robe di mangjâ, la cjarie suntun cjaruç e e partìs. Rivade tal cjôt di Melanie, Catine e sberle: «Melanie, salte fûr!»
«Cui sêstu tu par comandâmi?» e dîs la strie, vignint fûr svolant sul mus.
«Ti ai puartât di mangjâ, ma ta lu doi dome se tu mi disis dulà che a son i fruts!»
Melanie, che e voleva fâsi un dôs ridadis, i propon: «Ta lu disarai dome se tu mi bussis i pîts!»
Catine, cence scomponisi, lu fâs.
La strie, però, rabios e bausarie, i dîs ancjemò: «Brave, ma cussì nol baste. Par savê dulà che a son tu âs di netâmi il cjôt prime che il soreli al rivi daûr dal cjampanili di Buri».
Ma Catine in cuatri e cuatri vot e veve za lustrât dut, tant di podê spielâsi par tiere. La strie, dopo di chê robe, furiose come un cenglâr, i ordene: «Cumò vonde! O tu cjantis miôr dal gno mus, o ti fâs deventâ une verze!»
Ma il mus al cjantave dome cuant che a volevin copâ la strie, invezit Catine no veve tristerie. Cussì la bestie e à dome cuarnât. Catine invezit, usade a cjantâ, e veve la vôs di un agnul.
Melanie, sintint chê melodie, e scomence a vaî e devente buine.
E cun jê dut si trasforme: la strie e torne biele, il cjôt al devente une vile cuntun grandissim zardin e il mus si tramude in un bielissim zovin. Dentri de vile a jerin i fruts che zuavin.
«Grasie Catine», e dîs Melanie, «Tu mi âs tirade fûr de maledizion. Par sdebitâmi ti lassi vivi te mê vile cun gno fi».
E ducj, di chel moment, a jerin vivûts feliçs e contents.
di 2A e 2B - Scuele Medie di Buri
((Alessandra Bardus, Marco Bertelli, Alessandro Bolzicco,
Silvia Cavan, Michele Durì, Giovanni Lerussi,
Alessia Meroi, Irene Micheletti, Claudio Bertoldi,
Alex De Sabbata, Alex Maestrutti, Simone Specogna,
Emma Valentinis, Robert Wesolowski,
Matteo Buttus, Maria Schneider)
Silvia Cavan, Michele Durì, Giovanni Lerussi,
Alessia Meroi, Irene Micheletti, Claudio Bertoldi,
Alex De Sabbata, Alex Maestrutti, Simone Specogna,
Emma Valentinis, Robert Wesolowski,
Matteo Buttus, Maria Schneider)
Etichetis: Contis, Flabis, Scuele Medie Buri
giovedì 28 aprile 2011
Contis curtis di ogni sorte. Contecurte in Osterie
Doman, Vinars ai 29 di Avrîl, come che us vin dit cualchi post indaûr, l'Ostîr, compagnât dal Famei de Osterie, al sarà a Basilian, li de Tratorie "Cuochi per voi" in place dal Municipi.
I doi a leiaran un pocjis di Contis de nestre Ostarie e a ciraràn di sparniçâ il virus di Contecurte, magari stiçant cualchi spetadôr a deventâ un contecurtâr o, si no altri, a vignî in Ostarie, a cerçâ lis nestri contis.
La serade e je proviodude par lis 19.00 e Checo e Raffaele a ciraràn di fâ passâ la serade sielzint, in bande a cualchidune des lôr, Contis di ogni sorte, come che al dîs il titul de serade.
Cun di plui, in bande de cerce di contis, e sarà ufierte une cerce di vins e o sin propit curiôs di viodi cemût che, dopo jessi stâts tal vagon e tal cjistiel, Contecurte e frontarà un event in tal sô ambient naturâl: une Ostarie!
A sês ducj invidâts e benvignûts!
Etichetis: Events e Leturis, Famei, Ostîr
mercoledì 27 aprile 2011
Cirint di scrivi coret: gramatiche
Dopo de ortografie un altri nivel di coretece al è la gramatiche. Ancje se al pues someâ normâl che un le cognossi za, in realtât si à di tignî cont di trê fatôrs:
1) in pratiche ducj a scrivin par furlan tant che seconde lenghe (di fat la prime lenghe che a àn imparât a scrivi e je il talian o une altre lenghe, ma no il furlan)
2) tra lenghe fevelade e lenghe scrite a son diferencis gramaticâls (come in dutis chês altris lenghis: par esempli par talian al è normâl dî "ha nevicato", "i gnocchi", "il treno che ho viaggiato", ma tal scrivi si cîr di lâ daûr de norme e di evitâ chestis formis).
Alore, nol è un paradòs che par scrivi ben par furlan si vedi di lâ a lei cualchi manuâl di gramatiche furlane:, ancje se si è furlans: no stait a stufâsi e a molâ daurman, lei une gramatiche us fasarà cjapâ cussience di tancj aspiets de lenghe che prime no tignivis cont.
Alore ve ca une altre piçule liste di “racomandazions” (ocjo che plui di cualchidune no je in grafie uficiâl, ma tant chê le vês za imparade tal post di dôs setemanis indaûr!):
1) in pratiche ducj a scrivin par furlan tant che seconde lenghe (di fat la prime lenghe che a àn imparât a scrivi e je il talian o une altre lenghe, ma no il furlan)
2) tra lenghe fevelade e lenghe scrite a son diferencis gramaticâls (come in dutis chês altris lenghis: par esempli par talian al è normâl dî "ha nevicato", "i gnocchi", "il treno che ho viaggiato", ma tal scrivi si cîr di lâ daûr de norme e di evitâ chestis formis).
Alore, nol è un paradòs che par scrivi ben par furlan si vedi di lâ a lei cualchi manuâl di gramatiche furlane:, ancje se si è furlans: no stait a stufâsi e a molâ daurman, lei une gramatiche us fasarà cjapâ cussience di tancj aspiets de lenghe che prime no tignivis cont.
Alore ve ca une altre piçule liste di “racomandazions” (ocjo che plui di cualchidune no je in grafie uficiâl, ma tant chê le vês za imparade tal post di dôs setemanis indaûr!):
- Giuseppe Marchetti, Lineamenti di grammatica friulana, Società Filologica Friulana, Udine, 1952.
- Zuan Nazzi Matalon, Marilenghe, Gramatiche furlane, Institût di Studis Furlans, Udin, 1977.
- Giorgio Faggin, Grammatica friulana, Ribis, Campoformido (Ud), 1997
- Fausto Zof, Gramatiche de lenghe furlane, Editrice Leonardo, Pasian di Prato (Ud), 2008
Etichetis: Camarîr, Lenghe Furlane
domenica 24 aprile 2011
BUINE PASCHECURTE!
Etichetis: Contecurte
venerdì 22 aprile 2011
LA CJAVRE DI BURI
Al jere une volte un Re che si clamave Tite e al veve une cjavre che e cagave bêçs.
Il Re al viveve tal cjistiel di Buri e al jere bon come il pan. Tite al veve dôs fiis, Olimpie e Anute. Olimpie, la plui grande, e jere gruesse, brute e triste come l'asêt. La plui piçule, secje come un stec, ma biele e buine, tant di fâsi comandâ di sô sûr.
Une dì, il strion di Manzan, invidiôs, al veve stramudât cuntun incjantesim, un gjat intune bestie orende: cuatri voi, doi denant e doi daûr, i dincj a spice, curtis tal puest da lis sgrifis, nûf codis.
Cun di plui al jere grant come lis culinis di Buri.
In cuatri e cuatri vot, il gjat al veve sdrumât il cjistiel e al veve glotût interie le cjavre.
Dopo chê disgracie, Olimpie, viodint il pari disperât, e decît di lâ a cjoli le cjavre.
Rivade a Manzan e viôt il gjat che al duar, e cjate la puarte dal cjistiel vierte e, maraveade, e jentre.
Il strion, biel come il soreli, la ferme e i dîs: «Mandi Olimpie. Ti plasarès deventâ bielissime e plene di bêçs? E baste che tu deventis la mê nuvice!»
«Ma... pardabon?» i rispuint Olimpie «Sigûr che ti sposi!»
E cussì la fantate e jere restade tal cjistiel.
Rivade chê gnove, Re Tite si inmale par il displasê.
Anute, par amôr di so pari, e va ancje jê a cirî di cjoli la cjavre ancje se no à nissune sperance.
Il strion, cu la sô bielece, al prove a freâle, ma Anute, ofindude, i rispuint di no.
E cussì al torne a cjapâ il so aspiet oribil e, rabiôs come un madrac, al comande al gjat di copâle.
Ma Anute, svelte, e tire fûr une surisute che e veve platât inte sachete. E cussì il gjat si piert vie a zuiâ e si dismentee di Anute.
Il strion, rabiôs come un grivon, al menace Anute di stramudâle intune gjaline e jê i rispuint: «Ce scjars che tu sês! Prove a fâmi deventâ un cjan grant come une montagne, se tu rivis!»
Il strion, stiçât, la scolte e la cambie in un cjan paurôs di fâ tramâ.
Viodint chê bestie, il gjat da pôre al caghe fûr la cjavre. A chest pont Anute e mangje il strion un toc a la volte.
Muart il strion, ducj i incjantesims a sparissin: il gjat al torne normâl, Olimpie e torne brute ma buine e Anute e torne come prime.
Tornât al cjistiel cul gjat e le cjavre, il Re Tite al vuarìs e ducj a tornin a vivi contents come Paschis.
di 3A e 3B - Scuele Medie di Buri
(Francesca Cignola, Francesco Basso,
Pop Bogdan, Lamberto Frosutto,
Nicolas Iurlaro, Arjiol Murati,
Pop Bogdan, Lamberto Frosutto,
Nicolas Iurlaro, Arjiol Murati,
Chiara Pietropaolo)
Etichetis: Contis, Flabis, Scuele Medie Buri
mercoledì 20 aprile 2011
LA CONTE MISTERIOSE (12) GNOT TORZEONE - soluzion
Soluzion
Autôr: Thomas Pynchon
Titul origjinâl: The crying of lot 49
Tradutor dal origjinâl: Massimo Bocchiola
Titul par talian: L’incanto del lotto 49
Notis:
Une scriture curiose, clare, dificile, juste par tirâ dentri il letôr intun zûc misteriôs. Ce varaial volût fâ Pynchon cun chest romanç? Une discussion su la comunicazion? Une scherç su la dificoltât di rivâ ae veretât ultime des robis? Par rivâ a sostignî che si trate di une dificoltât che e pant une pretese impussibile, tant a dî, alore, che al è inutil pensâ che esisti “une” veretât? E pûr, leint, si crôt di lâ daûr di un fîl logjic; al somee che la glagn e tegni par un pôc, ma dopo si romp, ogni volte. E alore, a chest pont, ce sens aial cirî?Une biele lezion, vie, cuntune protagoniste, Oedipa Maas, ancje je pierdude fra lis pagjinis dal romanç. Une altre prove des capacitâts artistichis di Pynchon!
lunedì 18 aprile 2011
AGHE STRIADE
Chê Istât dal vincjenûf e jere stade une vore cjalde e il scjafoiadiç al durave di scuasit doi mês. Ancje il plevan, dopo tantis orazions, viodint simpri mancul feminis in glesie a preâ pe ploie, al veve pierdût le pazience.
Dome tal borc di sore la fontane e spissulave ancjemò. In chel di sot e veve fermât di un pieç di gotâ e par podê cjapâ la aghe di bevi là sù, si tratave di fâ la code e spietâ cetant.
Chê pai Cristians, parcè par cjoli la aghe pes bestiis a si scugnive lâ sù cul cjar e ogni sorte di caratel fin tal vandarôl, une buse cu la aghe sore il paîs dopo la cjarnescje, viers Farle di Majan.
Miute e jere vedue di cualchi an, e veve trê fruts di tirâ sù e chê dì si jere fate coragjo, si jere poiade daûr di chê schirie di int e seglots che e pareve no finî plui.
Poiâts par tiere i podins di ram e il buinç in te man, e veve tacât discors cun Mariute, juste par passâ il timp. Nol va vie un cuart di ore, che i podins, cun grant fracas, a son tal mieç de beorcje: un fantat, che cumò si platave, i veve slungjât une pidade. Podeve ben cjalâsi ator, Miute, nissun al veve viodût, cussì, rassegnade, e jere lade a cjoliju, savint che e veve pierdude la volte.
Ancjemò li a fâ la code, no po tornâ a cjase cence aghe, ma chei atris no àn remission di chê femine aromai cence om, e cidine cumò si met li daûr, a spietâ.
Si cjale ator, par no fâsi freâ ancjemò une volte, ormai a je scuasi dongje, mancjin dome trê di lôr e po al è il so turni.
Di bot, une pocade e jê scuasi e cole par tiere e te confusion i siei podins e son di gnûf tal mieç de place, ancjemò une volte e a pierdude le volte.
No je fâs plui, e tire dongje lis selis e il buinç e e resone che no varès podût restâ plui tart, e veve la cene di meti dongje par chei fruts che la spietavin.
No si scompon plui di tant, ma si zire viers di chê int che no a vût un fregul di compassion e che anzit le à cjolte in zîr.
E ciale chê file, che i pâr ormai la code dal diaul e ur mande la sô maledizion: «Che vignìs tante ploie che o vessis di lâ a cirî il cjampanili dal paîs cu la forcje».
Chê Istât, e je stade une di chês che la int si impense par une ete. A dî la veretât, ator pal mont, di chel an, si fevele ancjemò, pai disastros da economie che al veve puartât, ma a Madrîs di Feagne, i plui anzians a si impensin che il mês di Novembar, viers la metât, al pareve che si fossin viertis lis fontanis dal cîl, al veve plot par trê dîs e trê gnots di file e la tierce sere la aghe che e vignive jù dal cuel lunc si jere puartade daûr ancje la strade de rive dai cuei dai cjans fin tes cjasis e tes stalis. Cualchidun al zure che dilunc la gnot al veve sintût scampanotâ lis cjampanis.
La jù dal palaçat, la muse, e jere rivade a dute sburide e il puarton che al jere par traviers, si jere spalancât. Int no ‘nd jere muarte, ma dutis chês besteutis dal curtîl e jerin finidis sot aghe.
La dì dopo, cualchidun si jere visât des peraulis di Miute: Che vignis tante ploie... e al è cussì che, di chê volte, e jere passade par “Miute la strie”.
La miserie e la bondance a voltis si tocjìn, ma nol è dit che une e sedi miôr di chê atre: ta miserie l’om al puès dividi chel pôc che al è e di sigûr ‘nt sarà par ducj, invezit la bondance e à dal salvadi e no simpri e rive come che un le spiete!
di Maurizio Di Fant
Etichetis: Contis, Gjenar romantic, Maurizio Di Fant
venerdì 15 aprile 2011
Gnovis di Avrîl: concors, seradis, premiazions
O sierìn cheste setemane cun dôs cualchi gnove di chest mês di Avrîl.
Doman, sabide ai 16 di Avrîl, al Centri culturâl Villa Zamparo (li de Biblioteche) di Basilian, a sîs di sere, si davuelzarà la premiazion dal concors di poesie in lenghe furlane "Emozions di ingjustri" che al viodarà la leture dai tescj dai premiâts e dai segnalâts a opare dai stes autôrs, e ancje, us anticipìn, la presince di un di chei di Contecurte.
Invezit joibe ai 21 di Avrîl a 8 e mieze di sere (20.30) li de Ostarie “A la Patrie dal Friûl”, in place a Cjampfuarmit, Luigino Peressini e Carli Pup a presentaran il libri - mape “1511 il Friûl de Joibe Grasse”, une edizion de cooperative Serling.
Il cressi des tensions sociâls, la faide jenfri Strumîrs e Çambarlans, la vuere jenfri Vignesie e l’Imperi, il Carnevâl, la funzion des Cernidis, i confronts cul rest de Europe, il sclop e il davuelziment dal plui grant riviel popolâr de storie dal Friûl a vegnin contâts de mape ilustrade di Luigino Peressini e dai tescj curâts di Carli Pup. La opare e je formade di une mape che e mostre dut il Friûl storic, là che a vegnin presentâts in maniere dinamiche lûcs, fats e personaçs leâts al riviel de Joibe Grasse, e di un librut bilengâl (furlan – inglês) là che a son spiegâts in maniere sintetiche i elements clâf che a son daûr dal riviel dal 1511.
Us visìn ancje, par che o si tignedis za libars, che vinars ai 29 di Avrîl, aes 19.00, il nestri Ostîr e il nestri Famei, in colaborazion cul sportel di lenghe furlane di Basilian, a presentaràn la serade "Contis curtis di ogni sorte", leint un pocjis di contis de nestre Ostarie inte Tratorie "Cuochi per voi" in place dal Municipi a Basilian.
O sierin visantus che ai 31 di Mai al scjât il concors par contis "In viaggio nelle parole/sogni" inmaneât de Associazion storiche-archeologjiche-culturâl "V. Ostermann" di Glemone. Podês fracâ achì par lei il bant complet.
Cirint di scrivi coret: ortografie
Ancje se par tancj chel de ortografie al somee un grop tant dûr, in realtât nol è tant dificil e a son avonde struments par imparâ a scrivi just. Ca sot une piçule liste di “racomandazions”:
- La Grafie Uficiâl de Lenghe Furlane, publicazion dal OLF, tu puedis tirâle jù in formât PDF
- Scrivere in Friulano, di Paolo Roseano e Anna Madriz, publicât de Societât Filologjiche Furlane, tu lu cjatis in librarie o li dal editôr
- Cors di Grafie Furlane, di Sandri Carrozzo, publicât de SERLING, tu lu cjatis in librarie o li dal editôr
- DOF – Dizionari Ortografic Talian-Furlan/Furlan-Talian (ancje te version economiche DOF piçul), di Sandri Carrozzo, publicât di INFORMAZION FURLANE e SERLING, tu lu cjatis in librarie o li dai editôrs, tu puedis ancje consultâlu in linie: tu cjatis il leam ca in bande te nestre ostarie
- COF - Coretôr Ortografic Furlan: tu cjatis il leam ca in bande te nestre ostarie e in linie si pues doprâlu a gratis. Doprilu simpri!!!
Chescj a son i imprescj principâi, ma di là di chei al covente cualchi consei psicologjic, che in realtât o vin za dât ca tal cjanton dal camarîr di Contecurte:
1) fevelâ e scrivi a son dôs robis une vore diferentis, no stâ a pensâ che scrivi al sedi “naturâl” nol è cussì par nissune lenghe
2) no stâ a maraveâti se in principi tu fasis tancj erôrs e se ti puedin coventâ tantis oris par imparâ a scrivi coret par furlan: tropis oris no ti àno fat esercitâ par scrivi in maniere corete par talian cuant che tu jeris frut/e?
3) no stâ a jessi pegri e mecanic: i struments a son dome struments, ma tu sês tu che tu scrivis, no lôr, alore impegniti a capî lis regulis e dopre ce che tu âs a disposizion cun sintiment.
1) fevelâ e scrivi a son dôs robis une vore diferentis, no stâ a pensâ che scrivi al sedi “naturâl” nol è cussì par nissune lenghe
2) no stâ a maraveâti se in principi tu fasis tancj erôrs e se ti puedin coventâ tantis oris par imparâ a scrivi coret par furlan: tropis oris no ti àno fat esercitâ par scrivi in maniere corete par talian cuant che tu jeris frut/e?
3) no stâ a jessi pegri e mecanic: i struments a son dome struments, ma tu sês tu che tu scrivis, no lôr, alore impegniti a capî lis regulis e dopre ce che tu âs a disposizion cun sintiment.
Etichetis: Camarîr, Lenghe Furlane
giovedì 14 aprile 2011
LA CONTE MISTERIOSE (12) GNOT TORZEONE
E restà li sentade, sintintsi bessole plui di simpri: e viodè, cumò, che e jere la uniche femine intune sale plene di masclis omosessuâi cjocs. […] Si disperà, come che al sucêt cuant che si cjatìn tal mieç di personis che no àn par nô nancje un fregul di rilêf sessuâl. E misurà la varietât dai sintiments dulintor, che e partive di un vêr odi violent (mulet pôc plui di adolessent cun filusumie indiane, cjavei tenzûts luncs fin su lis spalis tirâts daûr des orelis e stivâi a ponte di cowboy) par rivâ fintremai al supuest arit (un, stîl ss, cun ocjâi di cuar che i fissave lis gjambis par rivâ a capî se e jere un travistût), e ni un ni chel altri a podevin zovâi. Cussì, a un ciert pont e jevà su e e le fûr […] par tornâ a jentrâ in citât, te citât infete […].
Cuant che e alçà i voi un om, forsit un om, vistût di neri, in pîts tun porton a mieze strade prime de laterâl plui dongje, le cjalave. I someà di viodi un golâr alçât, ma no olsà a lâ indenant: e tornà indaûr, cul cûr in bocje. Sul prin cjanton si fermà un autobus e jê e tacà a cori par cjapâlu.
Po dopo e restà sui autobus, dismontant dome ogni tant par cjaminâ, par no indurmidîsi […] Plui tart, salacor, e varès fate fature a dividi la gnot reâl di chê dal sium.
A un ciert passaç no definît dal spartît dai suns de gnot e pensà che e sarès stade al sigûr, che alc – forsit ancje dome la sô cjoche in vie di finiment lineâr – le varès protezude. La citât, imbeletade e onzude des peraulis e des imagjinis solitis (cosmopolite, culture, tram) e jere sô intun mût che no jere mai stade; ta chê gnot e veve in man un passepuart pes sôs glovis di sanc rimitis, sei che a fossin arteriutis tant piçulis di no podê fâ nie altri che cjalâur dentri sei che a fossin vâs impastâts dutun in bruscs municipâi disfaçâts, jevâts sù de piel pai voi di ducj, fale che dai turiscj. Nie de gnot nol podeve tocjâle; e nie le tocjà. La ripetizion dai simbui e veve di bastâ, cence che e coventàs une spacade par flapîle forsit, o ben fin a distacâje dal dut de memorie cul colp. Al jere previodût che si visàs. E frontà chel câs come che e varès podût frontâ di un barcon alt une strade in miniadure, o ben une corse su lis montagnis russis, o il moment dal past des bestiis tal zoo – cualsisei desideri di muart di consumâ cuntun at minim. E tocjà il cei dal so cjamp di plasê, savint che il rût lassâsi lâ al sarès stât ancjemò plui biel dai siums; che ni la fuarce di gravitât, ni lis leçs balistichis, ni la rapacitât bestiâl a prometevin plui gust. Lu scandaià sgrisulantsi.
Sielte e voltade par furlan
dal Garzon de Ostarie
lunedì 11 aprile 2011
Lenghe Furlane:Lei par furlan
O sintìn di spes dî che scrivi par furlan al è dificil e o podin jessi dacuardi.
Ma, al à pensât l'Ostîr, isal tant dificil imparà, in struc, lis regulis di grafie di fonde par rivâ adore a rangjâsi, inte leture de Lenghe Furlane?
In fin dai conts, nol è dite che un al vedi par scugnî di imparâ a scrivi par furlan, e anzit, par nô di Contecurte, al è impuartant, prin di dut che cualchidun al vedi gust di lei lis contis, si no tant vâl scrivilis, nomo?
E alore ve chi che o cjatais une rispueste in chest document, scjamabil in formât pdf fracant achì. In struc, in maniere ironiche e par imagjinis si ripuarte lis difficoltâts che si cjati, par solit, inte leture de lenghe furlane.
Il document al è stât metût adun dal Ostîr e revisionât dal Camarîr e voaltris di Contecurte o sês il prin public che lu viôt, par capî se al pues jessi util o mancul.
Scjamait... e fasintnus savê! :)
Etichetis: Camarîr, Lenghe Furlane, Ostîr
mercoledì 6 aprile 2011
LA CONTE MISTERIOSE (11) SUL CRICÂ DAL DÌ - soluzion
Soluzion
Autôr: Domenico Cerroni Cadoresi
Titul origjinâl: Le antiche magie
Titul origjinâl de conte: Alba, giorno, notte, alba
Tradutôr dal origjinâl: Il Garzon
Notis:
Une conte particolâr, e straordenarie, cheste di Domenico Cadoresi, plui cognossût salacor come Domenico Cerroni o, in maniere plui semplice, tal ambient scolastic, come “Cerroni”, grant professôr di storie e filosofie al Stellini fin al 1983 e une sorte di “Marcuse” udinês tai agns ator dal ’68. In cheste conte, l’autôr si svicine al mont contadin intune maniere che no si spietisi, cence psicologjisims di sorte, limitantsi a cjalâ, sintî, nasâ… cuntun lengaç e une struture de conte une vore origjinâi. Nol ven esprimût nissun judizi sui personaçs e dut al è lassât, par chest cont, ae imagjine che il letôr si costruìs te sô cussience. Par cui che al à di chescj guscj, al ven di fâ un riferiment cuasi naturâl ae fenomenologjie, in ambit filosofic, e al “nouveau roman” e ae scuele dal “regard”, in leterature. Ma la leture de conte e je plasevule par so cont.
lunedì 4 aprile 2011
IL EROI DAL DÌ
Cu le sô arie di pirate e le sô muse dure di un cope alc e zire-volte-vie-se-no-tu-âs-voie-di cjapâlis, al fâs pensâ a un rambo cence cjavei in mission speciâl cence savê ce che al à da fâ tant che al spiete. Tal so cjâf spelât plantât tal mieç des spalis plui cuadradis di un armaron cjargnel di chei de prime ete che a un di chei dal dopo Ikea, a si viôt dome i vôi che ti cjalin da sot in sù e lis soreceis che cji pesin dai voi in jù.
Alore, no tu lu cjalis tai vôi ma tes mans. Li, i tatuaçs i van sù pai braçs fin tal cuel e no lassin dubis: chest, al minim al è un marinâr o un lotadôr, un boscadôr o un muradôr. Lis venis che si sglonfin su lis mans e sù pai braçs ogni volte che al cjape alc a somein lidrîs prontis a sierâ intune smuarse chel che al volarès provâ a mateâ.
Cuissà trops pericui che al à bielzà corût e trops altris che al puedarès fâ cori a di chei che a si zuaressin dal so aspiet salvadi se nol fos che, a nol è ni un pirate di nâf ni un manovâl di cantîr ma juste un comès di supermermarcjât.
Metodic e atent, al cjape i sacuts di plastiche cu lis pomis o le verdure che i clients i dan, al controle il numar intune liste, al poie i sacuts su le belance, al frache sul boton dal numar e i ven fûr une etichete cul presit che al cjape e al incole sui sacuts. Po al siere il sac cun tun grop da mostrâ ducj i muscui e lu torne indaûr al client.
Lí, nissun al si visarès di pesâ di bessôl o di imbroiâ disfant il grop par zontâ alc altri prime di passâ ae casse.
Forsit, al é masse fuart pal lavôr che al fâs ma no si sint ridicul, anzit, vuê si è sintût par un moment l'eroe dal dí. Un frutin a lu cjalave impressionât. I à fât une cimiade cuntun voli e la bocje i à rispuindût.
Alore i à fat une cimiade cun chel altri voli. Il puar frut, confusionât a nol rivave a tornâi le cimiade cence sierâ ancje chel altri voli. Sô mari, cjapant lis sôs bananis pesadis, etichetadis e ingropadis, e rideve lant vie. Ma lui al à viodût che un tic plui in là, a si jere zirade a cjalâlu tant che a scoltave il so canai.
Lui, content dal so sucès, dreçant le schene e sglonfant il pet, al à incrosât i braçs tor dal toraç e al à rispuindût fasint un sí cul cjâf come par dî che al veve capît. Le siore i à fat une bocje da ridi tant che leve vie e che il frut mostrantlu cul dêt i diseve:
«Mame, atu viodût? No isal mastro Lindo? Al è mastro Lindo! Al è mastro Lindo!»
Ma chest, il eroi dal dí no lu à sintût.
di Jaio Furlanâr
Etichetis: Contis, Gjenar ironic, Gjenar romantic, Jaio Furlanâr
venerdì 1 aprile 2011
IL PESSÂR
Tal borc di sot, just ducj i vinars cu la sô camionete al capità dongje il Pessâr e chês feminis a davin fûr di ogni curtîl. La compre e veve a cefâ scuasi simpri cuntun grop di sardis che, impanadis tal ûf e la farine di flôr, a finivin fritis e po su pe taule, magari dongje une raine di lidric cul poc.
A jerin tancj agns che si fermave puntuâl in tal borc e ancje lui, il me gjat al rivave cutin, par vuadagnâ, menant la code, la sô gulizion.
Velu! Cjapât e subite mangjât, po cun grant solaç si lecave il mustic.
Ma chê dì si jere fermât denant di une ruede. Il me tui, dut blanc, forsit albin, al jere sort e nol veve sintût che la camionete e leve indenant.
Jo lu ai cjatât dongje il puarton, il cjâf jù par tiere e zirât par sù, che al pareve durmî.
O jeri a pene tornât di scuele e nissun si jere visât che il tui al jere muart.
Nol varès saltât plui su la mê spale, ni covaçât mugnestri dongje i miei pîts, come che simpri al faseve di cuant che, propit li, dongje il puarton, la prime volte, cualchi an prime, cun grande maravee o si jerin cjatâts.
di Maurizio Di Fant
Etichetis: Contis, Gjenar romantic, Maurizio Di Fant
Iscriviti a: Coments al post (Atom)


text:
Cun
140 mil sterlinis, il Bòrd na Gàidhlig
al à metudis lis fondis pal progjet E-Sgoil,
ven a stâi il svilup di une scuele gaeliche virtuâl. L’intindiment
al è chel di meti in rêt dutis lis scuelis de Scozie che a àn il
gaelic tant che lenghe veicolâr, a partî di chês secondariis, in
maniere di creâ un sît di scambi e di confront par students e
operadôrs dal setôr. Tra lis variis sezions in program si ‘ndi
varà ancje une là che i professôrs a podaran condividi lezions,
progjets e materiâi educatîfs.
Font:
Bòrd na Gàidhlig,
17/03/16


text:
BestiisForestis TESTI IN FRIULANO
BLUES DA LE NUTRIE
Dal Senegal a le Laponie, dal Gibuti a le Gran Bretagne,
dal Rodano al Mekong, dal Mississipi al Cormôr,
une bestie a si insinue tra lis canelis e il pantan
lis covadis a ruvine di dut el besteam.
A je le nutrie!
Le code di pantiane, lis zatis dal grifon,
i dincj come un castoro e el pêl come el vison.
Mi fâs impression nomenâ el sô non,
regjine foreste dal ream dal flum
A je le nutrie!
Animaliscj senze creanze fuartz da le lôr sapienze,
i clostris àn spacât e le plaie àn liberât.
Son stadis lis locustis e le invasion di moscjis,
no son lis plaiis di Egjit che stan rivant cumò.
A je le nutrie!
Tal Po al è el siluro, el persico tal Nilo,
capassis cu lis orelis e savis cu lis chelis,
animâi che àn menaçât le biodiversitât
e come chel blues achì ancje jê a ven di New Orleans.
A je le nutrie!
FAR WEST FURLAN
A si clamave Pieri, Pieri l'usignûl,
cu le sô biziclete al zirave pal Friûl
e nol podeve stâ fer, al faseve el muradôr,
al spietave dome el vinars cul pevar intal cûl.
Sô mari ai businave "viôt di no stâ a bevi usgnot"
e za i prometeve "cuatri bogns scufiotz"
ma ze'l vevie mai di fâ, dopo zinc dîs di lavôr,
al veve gole di lâ a bevi cuatri tais ator.
Far West Furlan cjaze viarte al criminâl,
inseguimentz, platâsi tal forment!
Ma un vinars di sere, ch'al colave il disesiet,
sô mari ai veve dite "ch'al sarès stât ben tal liet",
ma i carabinêrs, chei, no van mai a durmî
e lu an becât ch'al veve bevût un tai di pi.
E i àn fat soflâ tal balon ma chel argagn maladet
ai à rilevât tal flât 2 virgule 7!!!
Far West Furlan cjaze viarte al criminâl,
inseguimentz, platâsi tal forment!
Ma Pieri l'usignûl al va sivilant content,
ai tocje lâ tal SerT ma nol è un malvivent,
a i àn secuestrât le bizi ma al à ancjemò i scarpetz,
el sabide di sere al va a pêt fin a Tumiez.
Pieri mi à confidât, e jo ai crodarai,
che se i proibiran lis stradis al larà ator pai fossâi...
Far West Furlan cjaze viarte al criminâl,
inseguimentz, platâsi tal forment!
COCODRILO
An dit che el mâr al è simpri pi cjalt,
el Polo Nord a si è cuasi disfat,
ma no varès tante maravee
se un cocodrilo al vegnis a vivi ca.
Chê altre dì a fâs par montâ in batele
e cjati une smorseade ta le flancade,
ma vûstu viodi che al è rivât
el cocodrilo ta le lagune di Maran.
Al è lunc pi di un chilometro,
al à i dincj come un seòn,
le code dal madrac
e di sigûr al mangje oms!!!
In Americhe a son za abituâtz
a tignî i tombins simpri siarâtz,
parcè un biel dì al è za capitât
di vê el cocodrilo albin tal garâs.
Par scjampâ vie tu âs di vê el motôr,
i rems a ju rosee a gulizion,
par navigâ ai vôl fat atenzion,
cu le aghe alte al ven sù fin tal Cormôr.
Al è lunc pi di un chilometro,
al à i dincj come un seòn,
le code dal madrac
e di sigûr al mangje oms!!!
Somergjibil corazât a propulsion,
al à le bocje come un scavatôr,
a mi àn dit ch'al à le viste a raggi x
e ai sintût ch'al viôt tal scûr patoc.
Disin ator che cumò al è in calôr
e al zîr le cocodrile pal amôr,
se tu âs une batele colôr vert
al è miôr lâ vie un pôc pi svelt.
Al è lunc pi di un chilometro,
al à i dincj come un seòn,
le code dal madrac
e di sigûr al mangje oms!!!
Al è aromai ogni dì tal Gazitin,
scoribandis dal pi grant mostro marin,
che altre dì al è rivât fin in darsene a Lignan
a fâi pôre a cuatri crucs avostans.
Aromai al à spandût le confusion,
maladet di un aligatôr,
a soi stuf di lâ in lagune e di vivi cul terôr,
ai vendude le batele e ai comprât...
...un biel tratôr!!!
Al è lunc pi di un chilometro,
al à i dincj come un seòn,
le code dal madrac
e di sigûr al mangje oms!!!
ME NONO E LE CURINT
Me nono al pescjave cu le curint,
a si curave ancje el mâl di dincj,
a nol sintive nancje un fîl di mâl,
nol veve pôre nancje dal infiar.
Me nono cu le curint al lave a viars,
ai guave i curtìs ai becjârs,
le meteve par dut come el sâl,
al diseve le curint a no fâs mâl.
Me nono al è nassût cu le cjandele,
cul vuelin e cu le zere,
ma al è muart cu le curint.
Le 380 al sperave di otignî,
lis trê fasis a lu fasevin vaî,
nol veve un contrat a ûs familiâr,
cui trê kW nol passave l'unviar.
Cuant che i àn cambiât el contatôr
al è stât un grâf fatâl erôr,
mê none no à pi podût stirâ
el fiar di stîr al è in font tal canâl.
Me nono al è nassût cu le cjandele,
cul vuelin e cu le zere,
ma al è muart cu le curint.
E ogni sere cuant che al torne scûr,
che cuntun cric a fâs lusôr,
mi visi me nono e el so bon umôr,
potenziometro d'amôr.
Me nono al è muart une gnot di unviar,
restât picjât tun deviatôr,
a si è piât come un abat-jour,
gjavant le curint a miez Friûl.
Me nono al è nassût cu le cjandele,
cul vuelin e cu le zere,
ma al è muart cu le curint.
AFIT SALÂT
Ai let tal gjornâl che an vendût
une cjase dulà che un omicidi àn cometût,
e mi soi domandât di ze fin che àn fat
lis cjasis che son stadis teatri di misfatz.
Ma ju fitarâno chei condominis
che a son stâtz i sîtz di efferâtz assassinis?
Si paie un afit salât par chel plasê malât
di lâ a stâ dulà che àn copât!
A mi àn dite che vendin une baite di doi plans,
in len e piere cu lis montagnis devant.
No, no son problemats, no, se no tu âs vergogne
di lâ a stâ tal chalet di Cogne.
Se tu vûs passâ zornadis di re
tu puedis lâ cun Erika a Novi Ligure, cumò je libare!
Si paie un afit salât par chel plasê malât
di lâ a stâ dulà che àn copât!
Par cambiâ aiar maniere miôr no è
di lâ a Perugia a cjatâ Rudy Guede.
Ma se no tu âs bêz tal tacuin
tu puedis simpri ocupâ cualchi biel vilin,
cualchi biel vilin che tant l'afit no ti domandaràn,
vilis che aromai parons pi no àn!
Si paie un afit salât par chel plasê malât
di lâ a stâ dulà che àn copât!
Le cjase di Erba, le campagne di Gravina,
il poz di Avetrana, il mostro di Foligno,
il cantîr di Brembate, el crimin dal Circeo,
le vile di Garlasco, le strage di via Poma.
Nancje el mostro di Firenze al varès podût imagjinâ
a ze grât di ignoranze chel turismo al pues rivâ…
Si paie un afit salât par chel plasê malât
di lâ a stâ dulà che àn copât!
INSONIE A SAN JUAN
(dal Natison)
A son sunadis lis 10, bêf le tisane di urtiis.
Aromai son cuasi lis 3, forsi al ere miôr bevi un tè.
L'orloi al segne lis 5, spiete che ziri el cussìn.
A son rivadis lis 6 aromai, tachin a cjantâ ancje i gjai.
Ma come che a son lis 8, a mi tocje lâ a lavorâ,
no tornarai fin a usgnot, le mê biele mi maludirà...
Aromai a son lis 11, e mi ven sen di pissâ.
Le cjampane a fâs doi botz e tâs, el gjat al sgnaule in garâs.
Al a sunât 4 bips aromai, ancje l'orloi da le Rai.
A son rivadis lis 7, e mi rameni tal liet.
Ma come che a son lis 8, a mi tocje lâ a lavorâ,
no tornarai fin a usgnot, le mê biele mi maludirà...
Scolti lis barzeletis di chei dal camion da lis scovazzis.
Ai za copât cuatri moscjins, sclizâtz a colps di cussìn.
Conti lis pioris tal cuadri devant, e fôr barufis di cjans.
Aromai a soi tal crichedì e no rivarai pi a durmî.
Ma come che a son lis 8, a mi tocje lâ a lavorâ,
no tornarai fin a usgnot, le mê biele mi maludirà...
A rivi cjase vinars di sere, e ai za trê liniis di fiere
Pronto stellina, ven a cjolti doman, nin a fâ fieste a Lignan.
Sintât tal/sul cesso tant che cagavi cul Bartezzaghi devant,
mi soi sveât che al jere lunis e no mi soi nancje acuart...
Ma come che a son lis 8, a mi tocje lâ a lavorâ,
mi coparès tal Natison, insonie a San Juan!
EL ALIEN DI MORTEAN
Lûs che si movin di gnot tal scûr,
formis gjeometrichis tal forment madûr,
ogjets volants scognossûtz,
aliens che invadin el Friûl.
A no soi jeur, no soi zuite,
a no soi sborf, no soi bilite,
a soi l'alien di Mortean
e sai che lôr no capiran.
A mi àn viudût a Mortean
ta une rotonde une gnot di unviar,
a mi soi piardût tal sisteme solâr,
us pâi di bevi, fasîmi tornâ.
Ai el cjâf come un balon di rugby,
i tendins come un dinosauri,
ai sbaliât strade ad a Canis Majoris,
ai di tornâ a e Centauri.
El vuestri cjâf cuadrât no je une nuvitât,
ta dut el iperspazi famôs e rinomât,
cualchidun mi à za scambiât par un struz
ma soi pari di famee e doi frutz.
A mi àn viudût a Mortean
ta une rotonde une gnot di unviar,
a mi soi piardût tal sisteme solâr,
us pâi di bevi, fasîmi tornâ.
FRUTAT DI STRADELE
A soi ze che soi,
tu sâs che no vîf come te,
jo soi a stâ ta une barache di fiar,
migo in plaze come te.
A soi un sfolmenât,
lassimi stâ di bessôl,
soi un frutat di stradele
e tu a tu mi menis pal cûl.
A no ti mancje nuie,
tu sîs nassude tal bombâs,
tu sîs ancje un bon partît
e di bune famee.
Jo soi un sfolmenât,
lassimi stâ di bessôl,
soi un frutat di stradele
e tu a tu mi menis pal cûl.
A no ti mancje nuie,
tu sîs nassude tal bombâs,
tu sîs ancje un bon partît
e di bune famee.
Jo soi un sfolmenât,
lassimi stâ di bessôl,
soi un frutat di stradele
e tu a tu mi menis pal cûl.
Soi un frutat di stradele
e tu mi menis pal cûl...
MI PLASIN LIS BRUTIS
Mi plasin lis brutis, cu lis tetis flapis,
cui cjavêi ingropâtz come che a fossin paietis.
Mi plasin lis brutis, cu lis gjambis stuartis,
cu le celulite come scusse di noranze ta le piel da cuessis.
Mi plasin lis brutis, lis fâs doventâ matis,
cui dincj stuartz a mi bussin e mi fasin murî...
Mi plasin lis brutis, chês cu lis mostacjis,
chês cu lis barghessis hippie cul cjaval fin sot dai zenoi.
Mi plasin lis brutis, chês che no si depilin,
che puzin di cjan bagnât e vivin senze lavâsi.
Mi plasin lis brutis, lis fâs doventâ matis,
cui dincj stuartz a mi bussin e mi fasin murî...
Mi plasin lis brutis, che vivin nascundudis,
a' nd ai viudude une dongje el bancon che mi mande ocjadis.
Lis brutis son fazilis, parzè che nissun ai prove cun lôr,
le tipe mi cjale, a vôl un biel figo e mi mande a fancûl.
Mi plasin lis brutis, lis fâs doventâ matis,
cui dincj stuartz a mi bussin e mi fasin murî...
Mi plasin lis brutis, mi plasin dutis,
lis obesis, lis nanis, lis fredis, lis sporcjis,
lis hippie, lis freak, lis zeonis, lis sboldris,
lis scafis, lis loscjis, lis tristis, lis sbesulis,
lis lipurinis e lis anoresichis,
lis caroladis e lis cozonis,
nasonis, azidis, culonis, rachis,
mi plasin orendis, mi plasin storpis,
deformis e disgustosis,
mi plasin ignobilis, ripugnantis,
racapriçantis e nauseabondis!!!
ma mi plasin dutis... mi fasin murî!!!
Mi plasin lis brutis, mi fasin murî!!!
LAIP DI VIN
(Laip of wina)
Ma ze crudîso, ze crudîso, ze crudîso,
ma ze crudîso di rivâ a no fâ bevi
un popul che al base dut sul tai di vin!!!
Tal me paîs erin cuindis ostariis
ma cumò a'nd è vanzadis dome trê,
ma ze crudîso, ze crudîso, ze crudîso di no fâmi bevi me!!!
A cost di lâ sù fin in Cjargne
o pa lis usmizzis da lis bandis di Duin,
a pues lâ fin a Paulâr ma ai di bevi un laip di vin.
A cost di lâ in biziclete
o fâmi menâ davôr cul muturin,
a voi a pêt fin a Gurize ma ai bevi un laip di vin.
A cost di no vê nuie in sachete,
a cost di vendi ancje el tacuin,
ma cul carantan che robarai usgnot jo mi compri un laip di vin.
Neri o zinês, rus o albanês,
merecan rumen o triestìn,
disîmi vuâtris a cui che i pruibiressis di bevi un laip di vin.
Federalismo, intoleranze, di chist pas no sai dulà che rivarìn,
nol è razism ne discriminazion,
dinsi le man, stin insieme e bivin un laip di vin!!!
Drinkin' a laipa, drinkin' a wina,
drink red wine for Cjargna,
drinkin' a lot of wine for Jamaica!
Wine for Ethiopia! Wine for Zimbabwe! Wine for Somalia!
Wine for Mozambique and Rwanda!
RastafaraIa, rastafaraIa, brothers in Jamaica,
don't smoke marijuana, drink red wina
Taste the special wine of Hailé Selassié
made with the special Ethiopian grapes
Iscriviti a: Post (Atom)


text:
PS: Fait un clic sul titul La Furlane par fâ tasê le musiche di font.
Forsit no lu savès ma le Furlane a é stade une des danzis plui populârs de Europe che par plui di 200 agns si cognosseve dapardut, des placis dai paisuts fin tes corts reâls e chest, ben plui che il rock&roll, il twist, il rap, swing e altris americanadis che si e nò e an durât dome une gjenerazion.
Partide dal Friûl tal 1500 e rivade a Vignêsie a é subite deventade le danze le plui populâr de vile. Daspò di aí (No dome cun Casanova) a é lade a finî dapardut, cussìche ancje cualchi compositôr forest si é mitût a componi Furlanis come Sebastian Bach, Maurice Ravel, Gerald Finzi, Ernest Chaussons, François Couperin e come achi sot in tun sito rùs che nus mostre cemût balâle 500 agns daspò.
Naturalmentri achi, si é dât un stîl signorîl ma imagjinait un tininin i bai populârs tai paîs furlans e cjargniei cu le int vistide come chei che bielzà da un pièç a son doprâts par fâ lis fotos ator di une fontane o un vecjo palaç par fâ ricuardâ lis nestris radîs.


text:
Il president de Comunitât Autonome Basche, il socialist Patxi López, al à clamât dongje in Jugn il Consei pal euskara, o sei l’organisim che al à di coordenâ lis politichis di normalizazion linguistiche dal basc. E je la prime volte che al sucêt daspò che i socialiscj a àn cjapât in man il guvier de CAB, o sei plui di un an indaûr. Cheste sielte e à blocât lis ativitâts dal Consei che al jere impegnât inte revision dal plan gjenerâl pe promozion dal ûs dal euskara. A front des critichis simpri plui fuartis che a rivavin dai partîts nazionaliscj e des associazions pe lenghe basche, López al à decidût di clamâ dongje il Consei ma plui par une riunion formâl che di lavôr. Cun di fat, López al à fat savê che il Consei nol lavorarà vie pal Astât e al sarà tornât a clamâ dongje in Autun, ven a dî cuant che al scjât il mandât dai cuarante membris dal organisim nomenâts dal guvier precedent. Ta cheste maniere la revision dal plan pal euskara e sarà intes mans dai membris nomenâts dal atuâl guvier che, in plui di une ocasion, al à mostrât di jessi plui interessât a limitâ i spazis cumò ocupâts dal basc, che no a svilupânt di gnûfs.
Font: Deia, 11-12/06/10


text:
30 aprile 2006
♪ ♪ ♪ "Eppi birtdei tu ju!" ♪ ♪ ♪
tancj auguris Sonia!!!
ps: lu sai, lui sai... l'inglês nol è propit chel di Oxford, ma si sin intindûts distès, no?
29 aprile 2006
Premi internazionâl di poesie in lenghe furlane "Gjiso Fior"
Compliments ae organizazion pe iniziative!
ps: compliments al cogo pal rinfresc! :-)
28 aprile 2006
Annuntio vobis: habemus "Giuntam"!
Jo no soi.
In consei o ai fevelât come Cjâf grup e chest al è il gno intervent che o ai fat a non di Forza Italia, UDC e AN:
"O sin chi usgnot par inviâ chest gnûf mandât aministratîf.
Chest al è il risultât des urnis, che a àn dit in maniere clare cemût che le pense la int di Maian.
Te stesse dì la int e je stade clamade a sielzi sedi la composizion dal Parlament sedi la composizion dai Conseis des aministrazions locâls: la Provincie e il Comun. E Maian al à fevelât clâr: la maiorance e sta cul centridrete (pes politichis o sin tor dal 62% e passe).
Ma al è clâr che si à di fâ une analisi profonde di ce che al è vignût fûr des elezions.
Il risultât che o vin vût a nivel locâl al responsabilize une vore il Consei Comunâl: sedi la Maiorance sedi la Minorance. La Maiorance in Consei Comunâl e à vinçût cuntun scart di dome 93 vôts e chest al à di fâ pensâ: no vin nissun alibi di chi indevant.
Ancje la composizion dal esecutîf e merte une considerazion.
La int e veve indicât in maniere clare lis preferencis dai elets. A gno non personâl e di ducj i candidâts o ringrazii i eletôrs.
Lis sieltis dal Sindic a son il risultât no dome des indicazions dal eletorât, ma ancje di regulis di compuartament concuardadis par dâ la juste rapresentance a lis fuarcis politichis: o vin di vê la onestât di dîlu!
Cumò chest esecutîf al à di lavorâ: lassìnlu lavorâ, continuant il percors passât.
Jo, par spirt di servizi al partît e par responsabilitât tai confronts des personis che mi àn dade la lôr fiducie, o ai decidût di acetâ l'impegnatîf rûl di Cjâf grup, come che mi àn domandât e cence tirâmi indaûr denant des responsabilitâts.
Cun cheste mê sielte, o declari (par chel che mi rivuarde) sierade une parentesi fate di tensions e contrascj, che cualchi mês indaûr e à viodût chest paîs protagonist de cronache.
Le sieri parcè che la int mi à dimostrât clâr e net ce che e pense di me e chest mi baste, al è clâr che Forza Italia, ma o crôt di fevelâ ancje par UDC e AN che mi àn volût come lôr puarte vôs, e je consapevule di jessi la fuarce politiche di riferiment.
Par chest no fasarà mancjâ il so contribût di sostegn e stimul pal esecutîf, ma lu fasarà in maniere atente e propositive: a son stâts condividûts i obietîfs dal program eletorâl, ma chescj a varan di jessi realizâts cun timps e modalitâts che a àn di vê come interès prin, l'interès dal paîs.
Il lavôr di grup al à di continuâ a jessi il motôr pe gjestion da la "res publica".
O concuardi cun ce che plui voltis e à dit ancje la Minorance: i partîts no àn di jessi un intric aes necessitâts dal paîs. Lu son dome se cualchidun si vise di lôr dome par vê la scuse e parâsi tes situazions di dificoltât.
Ma se la dialetiche politiche e devente stimul pe cressite, jo o soi il prin a rivendicâ cheste funzion di riferiment. E par chest mi sint di tindi une man ancje ae Minorance: che o clami di pueste cussì "Minorance" e no "oposizion".
Il statût e il regolament no proviodin come in Gjermanie la "Große Koalition", ma ognidun te sô posizion al varà di lavorâ par stimolâ la Zonte Comunâl.
E se la Minorance lu riten util, mi rint disponibil a fâmi interlocutôr par un dialic fra lis fuarcis politichis, tai confronts dal Esecutîf e de Maiorance, pal obietîf condividût de cressite dal paîs.
Cun chest o sieri il gno intervent augurant bon lavôr a ducj i elets, domandant une man ancje a chei che no àn rivât adore a jentrâ in Consei Comunâl e ringraziant i partîts e i eletôrs che a àn crodût e a crodin tal nestri progjet".
A la fin de presentazion des liniis programatichis o vin fate ancje la declarazion di vôt, cheste chê dal nestri Grup FI_UDC_AN:
"Come che al diseve il Cjâf grup Molinaro, mi rint cont ancje jo che la prime sentade dal Consei Comunâl e je une evenience particolâr: mi auguri e o ai fiducie che jentrant te operativitât si puedi concentrâsi sul lavôr concret. O torni a ribati la mê ufierte a puartâ indevant un dialic interlocutori, pal ben condividût dal paîs, ognidun te sô posizion.
Lassìn lavorâ l'esecutîf, ma stant ben atents ai obietîfs, ai timps e aes modalitâts: no in maniere passive, ma in maniere dinamiche. Se chest al disturbe, mi displâs, ma al è il gno mût di fâ.
Dite chest, a non di FI_UDC_AN o doi parê favorevul a lis liniis programatichis che o vin sintût".
27 aprile 2006
Vivi a Ruvigne
A proposit di Tiliment: cui sa se il gnûf Consei Comunâl di Maian al varà la voie, il cûr e la fuarce di esprimisi cuintris lis cassis di espansion o se al sucedarà come ae fin dal 2005? Al jere Novembar 2005 cuant che o ai domandât di cjapâ posizion e o ai presentade une mozion cuintri lis cassis di espansion. Ce rispueste mi àno dade (sedi la Maiorance, sedi la Minorance)? "Mah, viodarìn... inmò no savìn ce pensâ!"
Varano pensât avonde cumò? Cuasi cuasi ur torni a domandâial di gnûf... Par chest patrimoni ambientâl e vâl la pene bati e continuâ a bati!
26 aprile 2006
Spiete, che ti spiete...
Spiete, che ti spiete, la zonte no je inmò no stade nomenade. Intant Vinars ai 28 di Avrîl aes 18.00 al sarà il prin Consei Comunâl: sperìn di viodi ancje cualchi assessôr. Forsit cul marcjât de Joibe, a rivin ancje lis nominis.
25 aprile 2006
A Maian, Atletico Mineiro-Azerbaijan: 2 a 0
24 aprile 2006
Gradiscje: il balon al è il sport plui biel dal mont (beh, forsit al ven al secont puest...)
Fevelant ancje un tic di balon, doman 25 di Avrîl a Maian ospits pal torneu Atletico Mineiro e la nazionâl dal Azerbaijan. Si tache aes 16.00 tal stadi gnûf.
23 aprile 2006
Otave in Cumierç
Vuê e je la “Otave” di Pasche e in Cumierç e je fieste grande. L’an passât la parochie di Sante Marie e à fat fieste pai seit secui di fondazion dal Santuari Marian (1305-2005). Pe ocasion Pro Giuliano al à fat fâ une biele ristampe in trê lenghis (furlan-la lenghe dal paîs, talian-le lenghe dal stât e todesc-la lenghe de plui part dai forescj che a passin denant dal Santuari).
O ai vût il plasê e l’onôr di coordenâ la realizazion di cheste preziose publicazion che e à viodût impegnats ancje: Vincenco Di Leno pes fotos, Tiziana De Caneva pe version furlane, Francesca Cattarin pe version todescje e
22 aprile 2006
Gnovis su la Damiere di Tarvis
Si pues viodi lis partidis in direte cu la webcam dal sît de F.I.D. (Federazione Italiana Dama). Domenie ultime zornade di gare e martars cerimonie di premiazion.
Te foto, di çampe a drete: Franco Baritussio, Mirco De Grandis, Maria Giovanna Elmi, Michele Borghetti e Renzo Tondo.
21 aprile 2006
Berlusconi a Triest: Jo a Prodi no i telefoni gran!
Gran biel comizi cun piçule introduzion dal Silvio che al cjante come Teddy Reno e al recite a memorie une poesie di Umberto Saba!Argoment principâl a son stadis lis elezions. No mi à parude une biele peraule chê des “irregolarità elettorali”, jo no le varès doprade, ma o condivît in plen une jessude che al à fat Berlusconi (o jerin a Ts e nol à podût fevelâ par furlan, almancul fin che al jere sul palc...):
“Se la sinistra è così certa della vittoria, dovrebbe farsi lei promotrice dei controlli e delle verifiche per fugare ogni dubbio e non dover portarsi addosso il pesante fardello di una sorta di peccato originale, come è il dubbio di non aver raccolto effettivamente i consensi dell’elettorato”. In buine sostance: se al è dut a puest, se a son cussì sigûr di vê vinçût benon e che des verifichis il risultât nol pues che jessi confermât, che a tornin a contâ lis schedis!
Eh il PalaTrieste al è dut cun lui! Grant Silvio!
20 aprile 2006
Doman ducj in Gjite a Triest
19 aprile 2006
AUTORItratti a Rivis Darcjan: musiche e leterature
18 aprile 2006
Dante Alighieri al jere furlan: o ai lis provis!!!
E po in chei agns (a jerin i prins dal 1300, come l'At Costitutîf dal Fogolâr Furlan Fiorentin datât "Mai 1307") al jere propit daûr a scrivi la "Divina Commedia" che te prime version e jere par furlan, ma che par cuestions di comercializazion, l'editôr i à conseât di voltâ par Talian... Ve chi un tocut che o torni a scrivi par intîr: al è chel toc famôs che al fevele di Ulisse e che al finìs par talian cun:
"fatti non foste per viver come bruti,
ma per seguir virtute e canoscenza."
Duncje o ai cjatât:
"O fradis" o disei "che par milante
pericui l'ocident o vês rivât
a cheste vilie tant pôc impuartante
no stait a refudâ la esperience
daûr dal soreli, il mont inabitât.
Considerait ben la vuestre semence
no sês stâts fats par vivi di salvadis
ma par cirî virtût e sapience”.
17 aprile 2006
Musiche in Friûl
Di tignî di voli!
16 aprile 2006
Ospits di Renzo Tondo
Intant, inmò Buine Pasche a ducj!
15 aprile 2006
Rassegne stampe: a fevelin di Maian...
Vuê o ai piât il Pc o torzeonant ator par internet o ai cjatade une dople sorprese: ve chi il servizi che al à fat lenghe.net, il portâl de lenghe furlane, su chest blog. Grazie ae lôr redazion!
E ancje sul Gazzettino...
Inmò Buine Pasche a ducj!
14 aprile 2006
Buine Pasche!!!
Letaris pe Argjentine a Egidio Feruglio
Par cognossi la figure di Egidio Feruglio, lait a viodi la sô biografie e il sît dal Museu Archeologjic Egidio Feruglio che i àn dedicât in Patagonie.
Il vin blanc: cemût clamâlu?
Ancje chei che no bevin vin, al è probabil che a vedin sintût a fevelâ de cuestion che il Friûl al à in pîts cu la nazion de Ongjarie in mert ae denominazion dal vin Tocai. Stant ancje a ce che e à decidût la Comunitât Europeane, chi di nô si varà di gambiâ non al vin. Par viodi di cjatâ fur une propueste acetabile si son scomodât in tancj e al pâr che si sedi dongje de soluzion. Ma cualchidun nol mole e al propon un scandai. Lait a dî la vuestre achì...
13 aprile 2006
Par chei che no podin fâ di mancul di fâ conts...
Dopo des elezions, al semee che il passetimp preferît di plui di cualchidun (indi è un ancje achì che al à volût dimostrâ cemût che si dopre l'imprest te foto) al è chel di pierdisi in conts e calcui par dimostrâ che chei che a àn vinçût no àn vinçût avonde, cjalant il numar di chê altre volte invezit al jere di plui, al jere di mancul... e vie indevant...
Un altri esempli di grande statistiche e dimostrazions matematichis si pues lâ a leilu achì...
Maianês ator pal mont
Mandi a Claudio (chi a çampe) e Tiziano (chi a drete, lait a lei pagjine 13 dal pdf linkât...).
Ps: chi la politiche no centre, dome che no savevi cemût meti lis fotos :)
12 aprile 2006
Maxpola e la machine dal timp
Par cui che al à voie di un tic di "amarcord", ve chi ce che mi à mandât Maxpola: tignîtsi dûrs e bon viaç!!!
11 aprile 2006
46 VOLTIS: GRAZIE!!!
Daûr di chescj numars (provisoris-uficiôs) o soi:
il 2° di Forza Italia
il 3° de Liste FI_UDC_AN
il 3° de Maiorance
il 4° di dut il Consei Comunâl.
Dâts gjavâts fûr dal servizi eletorâl de Regjon .
Rassegne stampe: il Friuli di vinars ai 7 di Avrîl
Intant che o spietìn di capî alc di plui sui numars, ve chi alc di lei une robe sul Friuli
10 aprile 2006
Risultâts des Elezions: la analisi dal assessôr esThermo
Anchì sot invezit lis Aministrativis (risultâts uficiôs):
I risultâts des Provinciâls tal coleç di S. Denêl (Maian, S.Denêl, Ruvigne, Forgjarie) e composizion dal gnûf Consei Provinciâl di Udin.
Achì in bande invezit la composizion dal gnûf Consei Comunâl di Maian.
O disarès che cumò o spieti il coment di Thermonuke: e tache la rubriche dal assessôr esThermo...
Elezions Aministrativis: Comun di Maian
Pe precision a Majan a son chescj numars (uficiôs) pe afluence aes Comunâls:
Iscrits tes listis dai eletôrs: 6.060
Sezions: 8/8
Oms che a àn votât: 2.078
Feminis che a àn votât: 2.123
Totâl dai votants: 4.201
Percentuâl: 69,32%
La percentuâl e je plui basse des politichis par une cuestion matematiche: chest numar al ten cont ancje dai residents tal forest e duncje il numar dai iscrits al è plui alt. Pes politichis invezit il numar al è plui piçul par vie che al è za gjavât il numar di chei che a votavin tal forest.
Duncje pes politichis mancul iscrit=percentuâl plui alte; pes aministrativis plui iscrits=percentuâl plui basse; il numar dai votants al è di fat plui o mancul il stes di chel de Cjamare (18 agns).
Elezions Aministrativis: Provincie di Udin
Il cont des schedis pes elezions provinciâls al tache martars 11 aes 14.00: par viodi la afluence frache chi.
Pe precision a Majan a son chescj numars (uficiôs) pe afluence aes Provinciâls:
Iscrits tes listis dai eletôrs: 6.060
Sezions: 8/8
Oms che a àn votât: 2.080
Feminis che a àn votât: 2.122
Totâl dai votants: 4.202
Percentuâl: 69,34%
La percentuâl e je plui basse des politichis par une cuestion matematiche: chest numar al ten cont ancje dai residents tal forest e duncje il numar dai iscrits al è plui alt. Pes politichis invezit il numar al è plui piçul par vie che al è za gjavât il numar di chei che a votavin tal forest.
Duncje pes politichis mancul iscrit=percentuâl plui alte; pes aministrativis plui iscrits=percentuâl plui basse; il numar dai votants al è di fat plui o mancul il stes di chel de Cjamare (18 agns).
Elezions Politichis - Cjamare: risultâts in Regjon
I inzornaments a son fats man man che a rivin i conts des sezions tai singui Comuns.
Al pues ancje stâi che inmò a mancjin cierts Comuns: chi il cont des schedis al è tacât dopo che al jere finît chel pal Senât.
Chi invezit la pagjine ansa
Pe precision a Majan a son chescj numars (uficiôs) pe Afluence:
Iscrits tes listis dai eletôrs: 4.988
Sezions: 8/8
Oms che a àn votât: 2.070
Feminis che a àn votât: 2.111
Totâl dai votants: 4.181
Percentuâl: 83,82%
Chi il totâl dai votants al è di plui par vie che si tache a votâ pe elezion de Cjamare dai Deputâts bielzà dai 18 agns
Elezions Politichis - Senât: risultâts in Regjon
I inzornaments a son fats man man che a rivin i conts des sezions tai singui Comuns.
Al pues ancje stâi che inmò a mancjin cierts Comuns.
Chi invezit la pagjine ansa
Pe precision a Majan a son chescj numars (uficiôs) pe Afluence:
Iscrits tes listis dai eletôrs: 4.639
Sezions: 8/8
Oms che a àn votât: 1.918
Feminis che a àn votât: 1.972
Totâl dai votants: 3.890
Percentuâl: 83,88%
Tignît presint che l'eletorât pal Senât al è di mancul: a votavin dome chei che a àn plui di 25 agns.
Il timp parsore il Friûl
Ve chi la rubriche sul timp: meteo regjonâl.
Il link al restarà ancje te liste dai leams chi a çampe: Il timp parsore il Friûl.
09 aprile 2006
Speciâl elezions: aes 22.00 sieradis lis urnis
Come za segnalât, ve chi il link che al puarte ai dâts su la Afluence aes elezions a Maian.
Si à di spietâ un moment pal inzornament: l’ultin fax al à di jessi partît di pôc e duncje i dâts a vignaran cjamâts in curt.
Darte: Romeo Patatti al à vinçût il 10° Memorial Volpi
E je stade ancje la prime edizion dal Memorial Bruno Marini, mancjât l'an passât: te foto le sô siore Anna Plos di Maian (la sûr di Paride).
Mandi Bruno, tu nus mancjis e grazie pai salûts: to fradi Otello nus à puartât il to "Mandi"!
Gnovis in curve: risultâts de domenie
Domenie no masse biele pal Maian: 1-3 in cjase cuintri il Trep. Il gol de bandiere pai nestris lu à fat Caricchia.
Il President Renzo un tic avilît al à comentât: "Vuê propit no nus è lade par nuie ben..."
Invezit tal anticip di sabide, ben l'Udin a Livorno: 2 a 0. E la B e je plui lontane. Alè Udin!
Bielecis furlanis ator pal mont
O ricuardi ancje Barbara Clara (foto piçule), 24 agns origjinarie di Sant Tomâs, rapresentante dal Venezuele, che tal 2000 e je stade elete "Miss Italia nel Mondo".
Speciâl elezions in Regjon
Propit par vie che il moment al è delicât, o ai rindût visibii inte pagjine principâl dome i posts ultins di domenie indevant. Dut al tornarà come prime dopo di lunis aes 15.00.
Lait a votâ.
08 aprile 2006
Auguris: Prin mês di ativitât dal blog
O jerin ai 8 di Març (te foto) cuant che al è partît chest blog: par festegjâ chest prin mês, o ai cjatade cheste robute di lâ a lei...
Thermonuke: Assessôr virtuâl!
Par radio
07 aprile 2006
Cui disevial che il furlan al è un limit?...
"mercoledì 15 marzoNEWS - PANTAN A ...NEW YORK??! - Della serie "non si sa mai cosa puo' accadere...": Il gruppo dei PANTAN suonando rock cantato in friulano è entrato a far parte della classifica dei brani più richiesti dell'emittente radiofonica newyorkese ELECTRIC EYE RADIO; in questo momento con il loro nuovo disco "No Vain" sono al tredicesimo posto fra nomi eccelsi quali Aerosmith, Foo fighters, Strokes,Glodfrapp, U2,ecc.. evidentemente gli Italiani non sono l'unico popolo che ascolta musica straniera senza capirne il significato...;
giovedì 16 marzoNEWS - PANTAN A RADIO DUE - Sabato 18 Marzo alle 15:00 su RAI DUE, per "NU ROADS" ,la rubrica di "CD LIVE" che va in onda tutti i sabato pomeriggio a cura di Omar Pedrini, ci sarà presentazione del nuovo live-video dei "PANTAN" "Catodizat", brano che fa parte del nuovo cd "NO VAIN"
Notizie gjavade fûr di ROCKNOTES
Mi pâr che i confins a son tal cjâf de int (dome di chê che e à voie di restâ sierade) e nol interesse ce lenghe che si fevele cuant che si fasin robis bielis! Compliments ai Pantan e us consei di scoltâ il lôr CD: su Radio Onde Furlane al passe avonde dispès.
Ce sorte di soreli!
Dopo vê passade la joibe in muel sot de ploie (no ai mai viodude tante int al marcjât cun dute chê aghe come îr), vuê al è vignût fûr il soreli e par passâ il timp, rivât di vore, o ai dit: “Cumò o voi tal ort…” (mi vês mandât di tanti bandis…).
Ma mi soi visât che mi mancjave alc e alore o soi lâ in Trivià: jentrât li di Maxpola o ai zirât un tic pai scafâi, ma… Cuant che o soi passât dongje dal repart “palis di svangje” mi son vignûts i sgrisui pe schene e mi è passade la voie di lâ tal ort… Mi sa che o voi a comprâ la salate li di Olimpia…


text:
30 aprile 2010
Auguris al gno nevodut e a mê sûr
28 aprile 2010
La braure dal Barça
Par savênt di plui, fracait chi.
23 aprile 2010
3 agns che nus à lassâts
21 aprile 2010
Odissee, biel event
No soi un espert e duncje no ai pretesis… mi limiti a regjistrâ lis mês impressions a cjalt.
Il spetacul mi à plasût e mi à convint ancje la sielte di fâ recitâ i personaçs ancje tes varietâts de lenghe furlane a seconde des zonis di provenience. E cui si freial se o vin scugnût ancje becâsi cualchi batude in triestin (i triscj Proci che a smicjin Penelope e il ream di Ulìs; lis Sirenis tentadoris che dopo vê cirût di striâ Odisseu cjantant in maniere maraveose par furlan, dopo si lamentin par triestin)… jo o varès fat vulintîr di mancul di cheste sielte, ma amen...
O ai viodût moments une vore profonts (l’episodi di Polifem, la stesse sene des Sirenis tal prin an) cuntune fuarce emotive inmò plui coinvolzent tal secont at, che mi à plasût tant di plui (une piçule critiche tal prin at che ogni tant al sbrissave in maniere pericolose un tic masse tal ridicul…).
Mi à fat vignî i sgrisui pe emozion cuant che o ai viodude la Novella Cantarutti lei un pas de traduzion: biele cheste sielte di inserî tocs di leture, pardabon emozionant chest omaç a la grande scritore mancjade che nol è tant.
O soi lât a cjase content di vê viodût un biel spetacul ma ancje di jessi stât testimoni di un moment impuartant pal Friûl: il teatron di Udin al à dât acet a une opare in lenghe furlane che e à viodût impegnadis une vore di personis.
E cui che nol jere si è pierdût un event.
Mi auguri che pal avignî si continui, magari evitant di sierâ lis oparis par furlan intun calendari specific, ma miscliçant lis lenghis, insiemit, tu calendari unic di dute la stagjon.
Compliments a cui che al à volût cheste iniziative e al à fat in maniere che e deventi realtât.
19 aprile 2010
Odissee
Ducj i detais dal spetacul ju cjatais chi (fracait il link).
15 aprile 2010
Donait il 5 par 1000 a La Patrie dal Friûl
a «La Patrie dal Friûl» il mensîl dut in marilenghe dal 1946.
Nol coste nuie: baste meti il numar 01299830305
te casele juste e firmâ la destinazion dal 5 par 1000.
LOTANT PAR UN FRIÛL PLUI FURLAN, TU STÂS MIÔR ANCJE TU
Grazie!
14 aprile 2010
07 aprile 2010
Un cuc indaûr
06 aprile 2010
Baudelaire
04 aprile 2010
Buine Pasche a ducj... o cuasi!
03 aprile 2010
Friûl viaç te storie
Chest an par ricuardâ l'aniversari dai 3 di Avrîl, nassite dal Stât Patriarcjâl di Aquilee, fieste nazionâl dal popul furlan, us met chi il video che o ai cjatât su youtube:
Friûl viaç te storie di Massimo Garlatti-Costa
chi sot ancje chês altris parts:
Friûl viaç te storie (part 2)
02 aprile 2010
Precisazions
Buine part dal Friûl storic al è colât sot dal Ream di Italie tal 1866 (fracait il link) e duncje chest an che al ven nol è nissun “150m talian” pal nestri teritori, che se mai al è stât concuistât ben 5 agns dopo dal 1861.
Cun di plui, la zone dal confin, e mi riferìs tant par semplificâ a buine part de contee di Gurize, ma no dome, e je deventade taliane dome dopo de fin de prime vuere mondiâl dal 1915-18 (che tancj a celebrin come “Grande Guerra”, ma che in sostance e je stade dome une grande tragjedie che e à fat murî miârs e miârs di zovins).
O sieri lassant fâ fieste il prossin an a cui che al vûl, ma se propit propit nol pues fâ di mancul, i ten a visâlu che chi di noaltris dut câs al fasarà fieste pai 145 agns de colade dal Friûl sot dai Savoia (sì, la famee di chel siôr, cualchidun lu clame princip dismenteantsi che i titui nobiliârs mi somee che a son stâts abolîts, che e à domandât a la Republiche taliane un mega risarciment pai 54 agns di esilii… ma a saressin ancje altris episodis di podê ricuardâ...).
Forsit forsit prime di fâ fieste, al bastarès almancul lei ben i fats de storie e no i proclamis de propagande nazionaliste taliane.
Invezit o torni a ricuardâ che secont me une vere fieste nazionâl furlane e je chê dai 3 di Avrîl, che e ricuarde la nassite dal Stât Patriarcjâl di Aquilee, une forme di guvier nestri nassût tal 1077 e che al cjapave dentri i teritoris fint in Cjadovri e chei che cumò a son Austrie, Slovenie e Istrie.
Buine fieste nazionâl furlane a ducj.
ps: se mai tal 2011 a colin i 500 agns dal riviel contadin de Joibe Grasse dal 1511... chê sì che e je une date impuartante e un aniversari di ricuardâ pal popul furlan che si è ribelât cuintri dai nobii che lu tibiavin.
01 aprile 2010
Fevelant a Colonia Caroya/2
O vin fat une lungje fevelade sul Friûl, su la storie, su ce che a fasin lôr ta chestis ocasions li che si cjatin e a fasin chest laboratori che al cjape dentri zovins e mancul zovins, cu la bandiere cu la Acuile di Betrant picjade tal mûr e il mate cjalt su la taule (in prin plan)... masse biel il Friûl declinât in forme Argjentine.
Sabide cheste al sarà il tierç incuintri e come che us disevi, a ricuardaran la Fieste dai 3 di Avrîl.